text: 1Jatun kamachej Davidqa machu runaña karqa, ashkha watayojtaj; chayrayku ashkha qhatakuwan qhataykojtinkupis, manaña q'oñikuyta atejchu. 2Chantá kamachinkuna payta nerqanku: «Wiraqochiyku, qampaj qari mana rejsij sipasta mask'asqayku, qhawasunampaj, qanwan khuska puñuspataj q'oñichisunampaj,» nispa. 3Tukuynin Israel suyupi mask'aspataj, tarerqanku Sunem llajtamanta Abisagta, chantá jatun kamachiman pusamorqanku. 4Chay sipastaj may alajita karqa, paytaj jatun kamachita qhawaj, chantá sirvejtaj; chaywampis jatun kamachiqa mana payta llankharqachu. 5Chantá Haguitpa churin Adoniasqa tatan Davidpa contrampi oqharikorqa: Kunanqa noqa kamachisaj, nispa. Chayrayku Adoniasqa wakichikorqa carretakunata, caballospi purej runakunata, phishqa chunka runakunatawan paywan khuska kanankupaj. 6Tatantaj ni jayk'ajpis k'amisqachu: ¿Imaraykutaj chay jinata ruwashanki? nispa. Adoniasqa allin rijch'ayniyoj karqa, Absalonpa sullk'an. 7Chantá Adoniasqa uj tratota ruwarqa Saruiaj churin Joabwan, sacerdote Abiatarwan ima, paykunataj yanaparqanku Adoniasta. 8Chaywampis sacerdote Sadoc, Joiadaj churin Benaía, Diosmanta willaj Natán, Simí, chantá Davidpa tukuy kuraj runakunan imaqa mana Adoniaswanchu karqanku. 9Adonisqa jatun mikhuyta wakicherqa, Zohelet chhanka chaynejpi, Rogel pujyu qayllanejpi. Chaymanta wajyarqa jatun kamachijpa churikunanta pikunachus paypata wawqekunallantaj karqanku, Judamanta jatun kamachijpa kamachinkunatawan. 10Manataj wajyarqachu Diosmanta willaj Natanta, Benaiata, Davidpa wapu soldadonkunata, nillataj wawqen Salomontapis. 11Chantá Natanqa Salomonpa maman Betsabeman nerqa: –¿Manachu yachanki Haquitpa churin Adonías jatun kamachej jina sayaykusqanta, David wiraqochinchejpa mana yachasqallan? 12Kunanqa uyariway kay yuyaychasusqayta, churiyki Salomón, qanwan ama wañuchisqa kanaykichejpaj. 13Jatun kamachej Davidpaman yaykuspa, payta niy: “Jatun kamachiy, manachu noqaman jurawarqanki kay jinata: Noqaj qhepaytaqa churiyki Salomón kamachenqa, kamachina tiyanayman tiyaykukuspa, nispa. ¿Imaraykutaj kunanqa Adonías jatun kamachej jina sayaykunri?” nispa. 14Chantapis Natanqa nillarqataj: Jatun kamachiwan parlashajtillaykiraj, noqapis qhepaykita yaykumuytawan, cheqampuni nisaj. 15Chaypacha Betsabeqa jatun kamachijpa puñunaman yaykorqa, maypichus Sunemmanta Abisagqa jatun kamachita qhawasharqa ancha machuña kasqanrayku, chayman. 16Jatun kamachiman chimpaspataj, Betsabeqa pampaman k'umuykorqa, jatun kamachitaj payta nerqa: –¿Imataj tiyanri? nispa. 17Betsabetaj kuticherqa: –Jatun kamachiy, qan jurawarqanki Tata Diospa sutinrayku, Salomón churiy kamachinanta qampa qhepaykipi, kamachina tiyanaykipi tiyaykukuspa. 18Kunantajrí Adoniasqa jatun kamachej jina sayaykun, qantaj, jatun kamachiy, mana chaytaqa yachashankichu. 19Bueyekunata, wirayachisqa torillokunata, ashkha ovejakunatawan ñak'aspa, mikhunankupaj wajyachin jatun kamachejpa tukuynin churinkunata, sacerdote Abiatarta, soldadokunajpa kurajninku Joabtawan, kamachiyki Salomontarí mana wajyachinchu. 20Kunantaj, jatun kamachiy, Israel aylloqa qanllata qhawashasunku, qan willanaykipaj pichus qhepaykipi kamachinanta, kamachina tiyanaykipi tiyaykuspa. 21Manachayqa, qan wañupojtiyki, noqawan, Salomón churiypiwan wañuchisqa kasqayku. 22Jinapis Betsabé jatun kamachiwan parlashajtillanraj, profeta Natán chayaykamorqa. 23Jatun kamachimantaj willarqanku Diosmanta willaj Natán chayamusqanta. Diosmanta willajqa yaykuspa, jatun kamachipa ñawpaqempi pampakama k'umuykukorqa. 24Natantaj nerqa: –¿Jatun kamachiy, qampunichu nerqanki: Noqaj qhepaypi Adonías kamachenqa, kamachina tiyanaypi tiyaykuspa, nispa? 25Kunantaj Adoniasqa bueyekunata, wirayachisqa torillokunata, ashkha ovejakunatawan ñak'achin, mikhunankupajtaj wajyachin jatun kamachijpa tukuynin churikunanta, soldadokunajpa kurajninkukunata, sacerdote Abiatartawan. Paykunaqa mikhushanku, ujyashankutaj paypa ñawpaqempi, qhaparirishankutaj: Kawsachun rey Adoniasqa, nispa. 26Manataj wajyachiwaykuchu noqata, sacerdote Sadocta, Joiadaj churin Benaiata, nitaj wawayki Salomontapis. 27Jatun kamachiy, ajinatapunichu kamacherqanki kamachiykunaykiman mana willaspalla, pichus kamachinanta kamachina tiyanaykipi qampa qhepaykita? nispa. 28Chantá jatun kamacheqa Davidqa kamacherqa Betsabeta wajyamunankuta. Paytaj jatun kamachiman chimpaykuspa, ñawpaqempi sayakorqa. 29Jatun kamachitaj juraspa, nerqa: –Tata Diospa sutinrayku jurani, pichus almayta librarqa tukuy llakiymanta, Payrayku: 30Kunanqa Salomón churiykipuni kamachenqa noqaj cuentaypi, paytaj tiyaykonqa kamachina tiyanaypi, imaynatachus jurarqaykiña Israelpa Tata Diospanin sutinrayku, chayman jina. 31Chantá Betsabeqa jatun kamachipa ñawpaqempi pampakama k'umuykuspa, nerqa: –Jatun kamachiy Davidqa kawsachun wiñaypaj, nispa. 32Jatun kamachej David kamacherqa: Wajyamuychej sacerdote Sadocta, Diosmanta willaj Natanta, Joiadaj churin Benaiatawan, nispa. Paykunaqa jamojtinku jatun kamachij ñawpaqenman. 33Chantá jatun kamacheqa paykunata nerqa: Qankunawan, kamachiykunapiwan khuska noqaj mulaypi Salomonta pusaychej Guihonman. 34Jaqaypeqa sacerdote Sadoc, Diosmanta willaj Natanwan Salomonpa umanman aceitewan jawenqanku Israelpa Jatun kamachej kanampaj; putututa waqachispataj, qhapariychej: Kawsachun jatun kamachej Salomón, nispa. 35Chaymantá qankunaqa qhepanta jamunkichej, paytaj kamachina tiyanaypi tiyaykuspa, noqaj cuentaypi kamachenqa, imaraykuchus payta noqa ajllani kamachinampaj Israelpi, Judapiwan, nispa 36Chantaqa Joiadaj churin Benaiaqa jatun kamachiman kutichispa, nerqa: –Ajina kachun; ajina kananta kamachichun jatun kamachiyniypa Tata Diosninpis. 37Imaynatachus Tata Diosqa jatun kamachiywan karqa, ajinallatataj Salomonwampis kachun, kamachiynintapis jatun kamachiniy Davidpa kamachiyninmanta aswan jatuntaraj ruwachun, nispa. 38Chaymantataj sacerdote Sadoc, jatun kamachej Natán, Joiadaj churin Benaiawan, quereteokunawan peleteokunapiwan urayk'orqanku, Salomontataj jatun kamachej Davidpa mulanman lloq'aykuchispa, Guihonman pusarqanku. 39Sacerdote Sadoctaj Dioswan Tinkukuna Toldomanta uj wajrapi aceiteta apamuspa, Salomonpa umanman jawiykorqa; putututa waqachispataj, tukuynin ayllu qhaparerqanku: Kawsachun jatun kamachej Salomonqa, nispa. 40Chaymantaqa tukuynin ayllu paypa qhepanta wicharerqanku qenasta tocaspa; may jatun kusiywan ch'ajwarispa, jallp'atapis kuyurichej jinapuni karqanku. 41Adonias, tukuy wajyasqas karqanku, chaykunawan mikhuyta tukusqankumantaña, chay ch'ajwakunakuta uyarerqanku. Joabtaj putututa waqashajta uyarispa, nerqa: –¿Imajtintaj llajtapi chay jinatapuni ch'ajwashankuri? nispa. 42Joab parlashajtillanraj, sacerdote Abiatarpa churin Jonatán chayamorqa. Paytataj Adoniasqa nerqa: –Qanqa jatumpaj qhawasqa runa kanki; yaykumuy ari, sumaj willaykunatachá apamushanki, nispa. 43Chantá Jonatanqa Adoniasman willarqa: –Cheqamanta wiraqochinchej jatun kamachej Davidqa Salomonta churan jatun kamachej kanampaj. 44Chantaqa jatun kamachej Davidpuni Salomontawan khuska kacharqa sacerdote Sadocta, profeta Natanta, Joiadaj churin Benaiata, jinallataj quereteokunata, peleteokunatawan ima; paykunaqa jatun kamachej Davidpa mulampi Salomonta lloq'aykucherqanku. 45Profeta Natan, sacerdote Sadocwan Guihonpi Salomonta jatun kamachej kanampaj aceitewan jawiykunku, chaymantataj kusisqa kutimunku. Chayrayku ari chay jinata tukuy israelitakuna mayta kusikushanku, chaytataj qankunapis uyarerqankichej. 46Chay jawa Salomonqa kamachina tiyanapi tiyaykukunña, 47Jatun kamachej Davidpa kamachinkunapis jatunkamachej Davidta napaykoj rinkuña. Diosqa, sutiykimanta nisqaqa astawanraj Salomonpa sutinta uyarisqata ruwachun. Jatun kamachej kamachiynintapis ajinallatataj qampa kamachiykimanta nisqaqa aswan jatuntaraj ruwachun,” nispa. Jinallataj jatun kamachej Davidpis puñunampi k'umuykukuspa Diosta yupaychaspa, 48nerqa: “Israelpa Tata Diosninqa jatumpaj qhawasqa kachun, familiaymanta ujnin kajta kamachina tiyanaypi tiyasqata rikuchiwasqanrayku,” nispa. 49Jinapi Adoniaspa wajyakusqasnenqa maychaywan khartirispa, sapa ujninkupis ñanninkutakama riporqanku. 50Adoniastaj jatun kamachej Salomonta manchachikuspa, altarpa wajrakunanman jap'iykakamorqa. 51Chaytataj Salomonman willarqanku: –Adoniasqa qanta manchachikususpa, altarpa wajrakunanman jap'iykusqa kashan, nintaj: “Jurawachun jatun kamachej Salomonqa espadawan ama wañuchichinawanta,” nispa. 52Salomontaj nerqa: –Sichus payqa allin runa jina purenqa chayqa, mana pipis imananqachu; sitajchus mana ima allinta ruwanqa chayqa, wañuchisqa kanqa, nispa. 53Chantá jatun kamachej Salomonqa runankunata kacharqa Adoniasta altarmanta pusamunankuta. Chaymantataj Adoniasqa Salomonpa ñawpaqenman rispa, pampakama k'umuykorqa. Salomontaj payta nerqa: “Ripuy wasiykiman,” nispa.


c: text/html

text: 1Chunka tawayoj watamanta ujtawan Jerusalenman rillarqanitaj Bernabeta, Titotawan pusariykukuspa. 2Chayman rerqani rinaypuni kasqanta Dios sut'ita rikuchiwasqanrayku. Jaqaypi kurajkunaman sut'incharqani imayna evangeliotachus mana judío kajkunaman willasqayta. Chay kurajkunaman sut'incharqani sapallankupi chay willasqay ama qhasi kanampaj. 3Chaywampis noqawan kasharqa, chay Titoqa griego karqa chaypis, mana payta kamacherqankuchu judío jina circuncidachikunanta. 4Chayqa ajina karqa, imaraykuchus wakin llulla hermanos pakaymanta yaykumorqanku wateqanawaykupaj Cristo Jesuspi kacharisqaña kasqaykuta. Paykuna munarqanku watejmanta leypa kamachinman churanawaykuta. 5Paykunataqa mana uj chhikallantapis kasorqaykuchu, cheqa kaj evangelio qankunallawampuni kanampaj. 6Kurajkunapaj qhawasqa karqanku, chaykunaqa mana waj imastapis yaparqankuchu evangelio willasqayman. Kurajchus manachus kanku chayqa, mana dakuwanchu, imaraykuchus Diosqa mana runaj rijch'aynintachu qhawan. 7Manachayqa paykuna repararqanku mana judío kajkunaman evangeliota willaranaypaj churasqa kasqayta, imaynatachus Pedropis churasqa karqa judiosman evangeliota willanampaj, ajinata. 8Chayrayku imaynatachus Diosqa Pedrota churarqa judiosman apóstol kanampaj, ajinallatataj noqatapis churawarqa mana judío kajkunaman apóstol kanaypaj. 9Chayrayku chay kurajkuna, Santiago, Pedro, Juan imaqa Diospa qhasilla k'acha yanapayninrayku willanaykupaj atiyta qowasqaykuta reparaspa, tukuy sonqo q'apiriwarqayku noqata, Bernabetawan, paykunawan uj yuyaylla kasqaykuta rikuchinankupaj. Jinaspataj, niwarqayku rinaykuta mana judío kajkunaman, paykunataj judiosman. 10Jinallataj niwarqayku wajchasta yanaparinaykutapuni, noqataj tukuy sonqo chayta ruwarqani. 11Chantá Antioquiaman Pedro jamojtin, uyampi niporqani. Paypa ruwasqasnin juchachanapaj jina kasharqa, 12imaraykuchus Santiagoj kachasnin manaraj jamushajtinku, Pedroqa mana judío kajkunawan khuska mikhoj. Chayamojtinkutajrí, manaña paykunawan mikhorqachu, astawanqa paykunamanta t'aqakorqa, judiosta manchachikuspa. 13Ajinaqa wakin judío hermanospis Pedroj puraj uya kayninta qhatillarqankutaj. Bernabetapis chay puraj uya kayninkuwan pantachillarqankutaj. 14Maypachachus rikorqani mana evangelioj cheqa kayninman jina ruwasqankuta chaypachaqa, tukuypa ñawpaqempi Pedrota nerqani: Qanqa judío kashaspapis, kawsanki mana judío jina. Sichus mana judío jina kawsanki chayqa, imaraykutaj kamachinki mana judío kajkuna judíos jina kanankutari? nispa. 15Noqaykoqa nacekusqaykumantapacha judíos kayku, manataj mana judío kajkuna ukhumanta juchasapaschu. 16Yachaykutaj runaqa mana leypa ruwanasninraykuchu cheqan runapaj qhawasqa kasqanta, manachayqa Jesucristopi creesqanraykulla. Noqaykupis Cristopi creerqayku, Paypi creesqaykurayku cheqan runaspaj qhawasqa kanaykupaj, manataj leypa ruwanasninraykuchu. Mana pipis leypa ruwanasninraykuchu cheqan runapaj qhawasqa kanqa. 17Sichus Cristopi cheqan runapaj qhawasqa kayta mask'ashaspa, noqaykupis juchasapas kasqaykuta reparakuyku chayqa, niykumanchu Cristoqa juchasapasta ruwawasqaykuta? Ni imarayku. 18Imatachus urmachispaña watejmanta sayarichillaymantaj chayqa, sut'ita rikuchini leyta mana kasoj kasqayta. 19Noqaqa leynejta leypaj wañusqa kani, Diosllapajña kawsanaypaj. 20Cristowan khuska chakatasqa karqani, manañataj noqachu kawsani, manachayqa Cristo kawsashan noqapi. Kunantaj aycha cuerpoypi kawsashaspapis, Diospa Churimpi creesqayraykulla kawsashani. Paymin munakuwarqa, noqaraykutaj wañuchisqa kanampaj jaywaykukorqa. 21Noqaqa Diospa qhasilla k'acha yanapaynintaqa mana yanqhayachinichu. Sichus leynejta cheqan runapaj qhawasqa kayta atisunman chayqa, yanqhallata Cristoqa wañorqa.

robotstxt: allowed

filter: keep


text: 1Ñatac anćhishyänan siguraläcäta Uwishca quićhäluptinmi janay pachäćhu upällälun ćhawpi üra-yupay. 2Chaypïtam anćhish anjilcunäta Diospa puntanćhu śhäcuyalcäta licälú. Paycunamanmi anćhish curnitillacta uycälälin. 3Chaynütacmi juc anjil ürupïta insinsiu lupachicucta apacuśha ćhaycul Diospa täcunanpa cä ürupi uycunan patacpa puntanćhu śhaycucuycuñä. Paytam chay patacćhu achca insinsiucta uycäläliñä llapan chalapacücunäpa mañacuynincunaman tacuchinanpä. 4Chay insinsiup untayninwan chalapacücunäpa mañacuyninmi anjilpa maquinpïta Dios caśhancäman ji'aculcun. 5Chaypïtam anjilca chay uycunapïta lupayä śhanśhacta insinsiu lupachicunäman winälun. Jinalcul allpäman wicapalpüluptinmi waclicuna, räyu bululunyaycuna, pacha-cuyuycunapis cacuñä. 6Chaypïtam anćhish anjilcunaca curnitillanta alistacäläliñä tucapäcunanpä. 7Chay ñawpä anjil curnitillanta tucämuptinmi cay pachäćhu allacaycamun luntupis, ninapis yawarwan lluy chapunacüśha. Jinaptinmi jinantin pachäćhu quimsa partillannülä lluy lupälun jaćhacunapis, imaymana birdi ulacunapis. 8Chay ishcay anjilca tucäluptinñatacmi jatu-jatun ulu-yupay walayäta lamarcäman jitaycüñä. Jinaptinmi lamarpa quimsa partillanlä yawarman lluy muyüñä. 9Caynüpam lamarcäćhu llapa cawsäcunapi quimsa partin lluy wañüläliñä. Chaynütacmi barcucunäpïpis quimsa partin lluy camacäläliñä. 10Chay quimsa anjilca curnitillanta tucäluptinñatacmi janay pachäpïta nina walayänuy jatun uyllur palpüñä quimsa partillanmanlä lluy mayucunäman, pucyucunäman. 11Chay uyllurpa śhutin “Ćhacćhämi” cañä. Chaymi quimsa cä parti yacucunaca ćhacćhacüman muyüluptin achca nunacuna wañüläliñä. 12Chay tawa anjilca curnitillanta tucäluptinñatacmi intïpa, quilläpa, uyllurcunäpa quimsa partillanlä däñacäñä. Jinaptinmi tutapäman licalïñä. Chaymi muyuncäpapis tutäpapis quimsa cä partin manaña acchilachu. 13Chaynu licapayällaltacmi janay pachäpa ćhawpinćhu jatun anca päliyäta licälú. Chaymi ayaycaćhaypanuy: “¡Cay pachäćhu cäcunaca imanuylä aycanuylä capäcun'a chay quimsa anjil puchüca curnitillanta tucalpämuptin!” niyämuñä.


text: 1Chaypita waquin fariseucunawan Moiséspa shiminta yaçhajcuna Jerusalén marcapita çhayarcur, Jesústa tapuran: 2¿Imanirtaj purïshijniquicuna auquillunchicuna yaçhachishanta jungaycun? Maquinta awicurinman. Janra maquinwan micur, Tayta Diosninchipa ricay ñawinçhu llutanta ruraycan nir. 3Jesúsna tapuran: ¿Imanirtaj Tayta Diosninchipa shiminta jungaycur, auquilluyquicuna yaçhachishushayquita çharcurcaycanqui? 4Tayta Diosninchipa shimin nin: Mamayqui-taytayquita alli ricanqui. Maman-taytanta ashllijcuna ama cawachunpishchu. 5Jamcunam ichanga mamayqui-taytayquita mana yanapänayqui-cashan nircaycanqui: Cananga imätapis llapantam Tayta Diosninchipa maquinman çhurashcä. Yanapänajpaj mana puchunnachu. 6Chaynuy nir pipis maman-taytanta mana yanapänanpaj shimiyaycanqui. Auquilluyquicuna yaçhachishushayquita rurar, Tayta Diosninchipa shiminta pampaman çhurarcaycanqui. 7Janan shungulla carcaycanqui. Rasullantaçhari Tayta Diosninchi rimachiptin, willacuj Isaías unayna niran: 8Cay runacuna shimillanwan alliman çhuramaj-tucun. Shungunmi ichanga juccunata manchapacun. 9Janan shungulla alliman çhuraman. Tayta Diosninchipa shimin allim nirpis, runa yarpashallanta willapäcun. 10Chaynuy nir llapan runata jayarcur, Jesús niran: Llapaniqui wiyamay. Shimïta sumaj tantiyacuy. 11Shiminchiwan micushanchiga, upushanchiga mana juchata aparicachimanchichu. Shungunchiçhu llutanta yarpashanchita rimarmi ichanga, Tayta Diosninchipa ricay ñawinçhüpis jucha aparicuyman çhayachimanchi. 12Purïshijnincunana Jesúsman witircur, willaran: Rimashayquita wiyar, fariseucuna ullgusham nir. 13Jesúsna niran: Juyu jiwata sapintinta llupirir çhacrapita wicapashan-jina paycunatapis janaj pachaçhu tiyaj Papänï illarachinga. 14Chaymi fariseucunata ama rimapaychu. Paycunaga japra-masinta pushaycaj-jina. Pipis japra-masinwan pushanacur, ishcanin uçhcuman tunicun. 15Chaura Pedro niran: Tayta, micuypita rimashayquita tantiyachimay, ari. 16Jesúsna niran: ¿Jamcunapis manachu tantiyacärinquiraj? 17Runa micushan paçhallaman çhayan. Micucurcur, ishpacurin. 18Runa shungunçhu yarpashanmi ichanga juchaman çhayachin. Llutanta rimar, Tayta Diosninchipa ricay ñawinçhüpis juchata aparicusha. 19Runa shungunçhu yarpaçhacun juchata rurananpaj, runa-masinta wañuchicunanpaj, majanta jananpachinanpaj, warmi-paçha runa-paçha cananpaj, suwacunanpaj, llullapäcunanpaj, pipa washantapis rimananpaj. 20Shungun yarpashanta rurar, Tayta Diosninchipa ricay ñawinçhüpis juchata aparicun. Maquinta mana awicullar micurmi ichanga, mana juchatachu aparicun. Tayta Diosninchitapis mana pampamanchu çhuran. 21Chaypita aywacur, Tiro marca quinranman, Sidón marca quinranman Jesús çhayaran. 22Chay quinrançhu Canaán marca warmi tiyaran. Jäpa warmi carsi Jesústa ricar, japariypa niran: Taytallau Tayta, unay mandaj Davidpa willcan canqui. Llaquipaycallämay, ari. Warmi wamräta supay pucllacusha. Juyupa ñacaycächin. 23Yaparir-yaparir mañacuptinsi, Jesús mana wiyaj-tucuranchu. Purïshijnincunana niran: Tayta Jesús, yanapaycuptiquiçhi, alli canga. Japariypa mañacuycäshunqui. 24Jesúsna niran: Ujracash uysha-jina captin, Israel runacunallaman Tayta Diosninchi caçhamasha, ¿au? 25Warmina Jesúspa ñaupanman jungurpacuycur, mañacuran: Tayta, yanapaycallämay, ari nir. 26Chaura jäpa runacunata allguwan tincuchir, Jesús niran: Wamracuna micushanta jiçhurir allguta jarananchi mana camacanchu. 27Warmina niran: Rasullanta rimashcanqui, Tayta. Allgucunam ichanga wamracuna caçhapacushallantapis micucun. 28Jesúsna niran: Mamacha, allita rimashcanqui. Llapan shunguyquiwan yupachicamanqui. Mañacamashayqui camacan. Niptin, jucllash warmipa wamran allchacäcuran. 29Chaypita Galilea püsu cantullanpa Jesús aywaran. Pataman yagaycur, jamacuycuran. 30Jamaraycaptin, achcaj runa çhayapuran. Wijrucunatapis, cumllucunatapis, japracunatapis, upacunatapis çhayachiran. Ima jishya charish captinsi, Jesúspa ñaupanman çhayachiran. Payna llapanta allchacächiran. 31Upacuna rimaptin, cumllucuna allchacaptin, wijrucuna alli puriptin, japracuna ricaptin, runacuna jatunpa cushicuran. Tayta Diosninchita alliman çhuraran: Israel runacunapa Tayta Diosnin sumaj munayniyuj nir. 32Purïshijnincunata shuntarcur, Jesús niran: Cay runacunata llaquipämi. Quimsa junajna purïshiycämanchi. Micunanpäpis mana canchu. Micünillata wasinman caçhaptinchi, shungunpis ushyacäcunga. 33Purïshijnincunana niran: Chunyaj pachaçhu carcaycanchi. ¿Cayçhu tantata tarishuwanchuraj? Runacunapis chay-chicajmi caycan. 34Jesúsna tapuran: ¿Ayca tantatataj chararcaycanqui? nir. Tapuptin, niran: Jançhis tantatawan ishcay-quimsa piscädullata. 35Chaynuy niptin, llapan runata pampallaman jamachiran. 36Jançhis tantata, piscäduta aptacurcur, Jesús niran: Taytallau Tayta, ima allish tarichillämashcanqui. Jinarcur paquircur-paquircur, purïshijnincunata macyaran. Paycunana llapan runata aypuran. 37Runacunana puchupacushancaman micupacäriran. Puchupacushanta shuntaptin, jançhis canistamanraj juntaran. 38Micujcunata yupaptin, ullgulla çhuscu waranga (4,000) caran. Warmitawan wamracunatam ichanga mana yuparanchu. 39Micucurcuptinna, llapan runata Jesús niran: Wasiquicunaman cuticäriy. Quiquinmi ichanga bütiman jigarcur, Magadán quinranman chimparan.


text: 1Khuyasqay wawqe panaykuna, kay pachapiqa ashka falso profetakunan rikhuriramuspa purishanku. Chayraykuyá qankunaqa ama creeychishchu “Diospa Espiritunpa yanapayninwanmi rimashani” nispa niq ashka runakunataqa. Aswanyá qankunaqa allinta averiguaychis, cheqaqtachus chay runakunapi Diospa Santo Espiritun kashan icha manachus chayta yachanaykichispaq. 2Pipas ninman: “Jesucristoqa cheqaqtapunin kay pachaman hamuspa, noqanchis hina cuerpoyoq naceran”, nispa, hinaqtinqa yachankichismi, chay runapiqa Diospa Santo Espiritun kasqanta. 3Aswanqa sichus pipas ninman: “Jesucristoqa manan noqanchis hina cuerpoyoq runachu naceran kay pachapiqa”, nispa, hinaqtinqa yachankichismi, chay runapi Anticristopa espiritun kasqanta. Chay Anticristopa espiritun hamunanmantaqa ñan qankunaqa uyarirankichishña. Chaymi kunan niykichis, chay Anticristopa espiritunqa ñan kay mundopiña kashan. 4Khuyasqay wawallaykuna, qankunaqa Diospa wawankunañan kankichis. Chayraykun Santo Espirituqa qankunapi kashan. Chay Santo Espiritun kay pachapi Anticristopa espiritunmantaqa aswan más atiyniyoq. Chayraykun qankunaqa chay Anticristopa atiyninwan hamuq falso llulla profeta runakunataqa ña vencerunkichishña. 5Chay falso profeta runakunaqa Diosta mana kasukuq runakunan kanku. Hinaspan kay mundopa piensayninman hinalla imatapas yachachinku. Chaymi Diosta mana kasukuq runakunaqa chay falso profetakunapa rimasqanta uyarispanku, kasukuspa qatikunku. 6Noqanchismi ichaqa Diospa wawankuna kanchis. Pipas Diospa wawan kaspaqa, uyarispan kasukuwanchis. Ichaqa pipas Diospa mana wawan kaspaqa, manan uyariwanchishchu, nitaqmi kasukuwanchispashchu. Saynapin yachanchis mayqen runapis Diospa cheqaq Santo Espiritun kasqanta, hinallataq mayqenpitaqsi engañaspa llullakuq espíritu kasqantapas. 7Khuyasqay wawqe panaykuna, Diosqa anchatapunin yanapawanchis, runamasinchiskunata khuyakuspa kawsananchispaq. Chaymi anchata khuyanakuspa kawsananchis. Pipas runamasinta khuyakuqqa Diospa wawanmi; hinaspapas reqsinmi Diostaqa. 8Diosqa ancha munakuyniyoqmi. Chaymi pipas runamasinta mana khuyakuqqa, Diostaqa manan reqsinchu. 9Diosqa sapallan Wawantan kay pachaman mandamuran (tukuy huchanchiskunamanta salvawaspanchis), wiñay kawsayta qowananchispaq. Chay ruwasqanwanmi Diosqa rikuchiwanchis ancha khuyakuwasqanchista. 10Cheqaq khuyakuyqa kaymi: Manan noqanchishchu Diostaqa khuyakuranchis. Aswanqa Diosmi noqanchista munakuwaranchis. Chaymi kay pachaman mandamuran Wawanta, cruzpi wañuspa huchanchismanta perdonawananchispaq. 11Khuyasqay wawqe panaykuna, Diosmi anchata khuyakuwanchis. Saynallatataqyá noqanchispas khuyanakuspa kawsasunchis. 12Manan pipas Diostaqa ni hayk'aqpas rikuranchu. Ichaqa sichus khuyanakuspa kawsasun chayqa, Diospa Santo Espiritunmi noqanchispi kawsashan. Hinaspan payqa anchata yanapawanchis, aswan mastaraq khuyanakuspa kawsananchispaq. 13Noqanchismanqa kikin Diosmi chay Santo Espiritunta qowaranchis. Chayraykun yachanchis, noqanchisqa Dioswan huklla kasqanchista. 14Diosmi kay pachaman Wawanta mandamuran, runakunata salvananpaq. Paytan noqaykuqa ñawiykuwan rikurayku. Chaymi paymanta willakuyku. 15Sichus pipas cheqaqtapuni creen Jesucristoqa Diospa Wawan kasqanta chayqa, Diosmi chay runawan kashan; hinallataq chay runapas Dioswan huklla kashan. 16Saynata creespan noqanchisqa yachanchis Diospa khuyawasqanchista. Diosqa cheqaq khuyakuqmi. Saynallataqmi pipas Diosta, hinallataq runamasintapas khuyakun chayqa, Dioswanpas hukllan kashan. 17Sichus cheqaqtapuni Diostapas hinallataq runamasinchiskunatapas khuyakusunchis, hinallataq kawsasunchis imaynan Jesucristopas kay pachapi kawsaran chay hinata chayqa, amayá manchakusunchishchu, Jesucristo llapallan runakunata juzgananpaq p'unchaw chayamuqtinqa. 18Cheqaq khuyakuyqa manchakuytan chinkachin. Sichus noqanchis cheqaqtapuni Diostapas, hinallataq runamasinchistapas khuyakuspaqa, manan manchakusunchu Jesucristopa juzganan p'unchaw chayamuqtinqa. Sichus pipas Diospa juzgananmanta, hinallataq castigananmanta manchakun chayqa, manaraqmi Diostaqa cheqaqtachu khuyakun. 19Diosmi noqanchistaqa primerta khuyakuwaranchis. Chayraykun Diostapas, hinallataq runamasinchistapas khuyakunchis. 20Sichus nisunchisman: “Noqaqa Diostan khuyakuni”, nispa; ichaqa runamasinchistataq cheqnikusunman chayqa, llullakushanchismi. Sichus runamasinchiskunata rikushaspanchis, mana khuyakusunmanchu chayri, ¿imaynataq mana rikusqanchis Diostari khuyakusunman? 21Noqanchistan Señorninchis Jesucristo kamachiwaranchis khaynata: “Pipas Diosta khuyakuqqa, runamasinkunatapas khuyakuchun”, nispa.


text: 1Chaypuncunaćhu fariseocunaca “Jesus Juanpïta mas mastash bawtisäcuyan. Atïnincunapis mas masläshi cacuyanpis” nipäcula. 2(Manamá quiquin Jesuschu, sinu'a yaćhapacünincunam bawtisala.) Cay lulaśhancuna fariseocunäman ćhäśhanta yaćhälulñatacmi 3Jesus “Galileacta cuticuśhä” nil chay Judeap malcancunapïta yapa pasacula. 4Chayman lipäcunanpäñatacmi, Samariap malcancuna ćhawpinpa pasapäcunan cala. 5Chaypa pasalmi Sicar nishan malcaćhu Jacob chulin Josëta ćhacla uśhancäman ji'aycuyalcäla. 6Chayćhümi “Jacobpa püsun” nishanca cala. Chayman ćhawpi muyunnuy Jesus pishipäśha ćhälul patanćhu jamapayaptinmi 7yaćhapacünincunañatac micuy lantï quiquin malcätalä liculcäla. Chayman Samaria-lädu walmi yacu julü ćhämuptinmi Jesus nila: “Mamay, yacullayquita mañacuśhayqui” nil. 9Niptinmi licapayllaman camala Samaria-läducunäwan Israelcunaca mana allinpa apanaculcaptin. Chaymi: “Israel-lä cayal ¿imapïtam Samaria nunacta mañacamanquiman?” nin. 10Niptinmi Jesus: “Sïchuśh Tayta Diospa uycunantawan, yacucta mañacuśhüniquita lisil'a, paytaćh mañacunquiman. Paymi ichá wiñay simpri cawsachï yacucta uycuśhunquiman” nin. 11Niptinmi: “Taytay, mana imayquipis cayaptin ¿imanuypatan luli-luli püsupi ampá julalcamul chay cawsachï yacuctalä uycämanquiman? 12Icha ¿cay püsu umäní awquillú Jacobpïta maslächun cälunquiman imatá? ¿Imanuypatá pay quiquin, lluy chulintin uywantin, upyanan püsupïta mas allinnintalä uycämanquiman?” nin. 13Niptinmi: “Caypi upyäcunätá yacunan'a jinallam. 14Ñatac yacu uśhäta upyäcunätá, manam imaypis yacunan'añachu. Jinaman pucyup ñawinpïnülämi wiñay simpri cawsay yalamun'a” nin. 15Niptinmi: “Taytay, chayurá chay yacütari uycallämay manaña yacunäśha cay püsuman cutiticlaylla śhayämunäpä” nin. 16Niptinmi: “Wayra wayapayquita puśhaculcul cutimunqui” nin. 17Niptinmi: “Manam wayapäyüchu cayá” nin. Niptinmi: “Rasunpa chaytá allintam niyämanqui. 18Chay picha wayapawan caśhayquipis canan juc wayapawan uywanacuśhayquipis manam rasunpa wayapayquichu. Chayurá rasuncätam niyämanqui” nin. 19Niycüluptinmi: “Taytay, Diospa willacüninpisćha cayanqui. 20Pay cüsacunapi yaćhayal'a, má, ¿imanimanquimá? Samaria-läducunacá awquillücunapïpis cay ulućhümi Diosta alawapäcú. Am Israelcunäñatac ‘Jerusalenćhümi alawänanchic’ niyalcanquiman” nin. 21Niptinmi: “Uyalimay walmi, manaña cay uluman nï Jerusalenmanpis lillalña, Tayta Diosta alawanayqui timpu ñam jananchicćhüña. 22Payta manam mayćhu alawaycälinantapis ucunchu, sinu'a nunacuna Ispiritullawan rasuncäćhu alawaycälinantam munan. Dios Ispiritu captinmá alawaycunanchicpä Chuya Ispiritunta munanchic. Chaynu alawaycücämá paypa śhun'unpä. Ñatac am Samaria-läducuna mayanta alawapäcuśhayquitapis manam yaćhapäcunquichu. Ya'a Israelcunañatacmi ichá tuquicta yaćhapäcú, ya'acunapi Salbacüca śhayämuptinmá” nin. 25Niptinmi: “Aw yaćhayämi Diospa Caćhamuśhan Salbacüca śhamunanta. Pay ćhämulćha lluy lluyta willaycamäśhun” nin. 26Niptinmi: “Limapäśhüniquimá, chay nishayquica cayá” nin. 27Chay niyällaptinmi yaćhapacünincuna ćhälälimula. Jinalmi walmiwan limapäcuśhanta licälälil licapayllaman camälälil nï mayanninpis tapuycälilachu chay walmiwan imapi, nï imapä limaśhantapis. 28Chay walmiñatacmi wacuynintapis caćhaycul malcäman pasacun. Ćhayculmi: 29“¡Śhapämuy! ¡Juc wayapam llapa bïdäta niycäman! ¿Paypisćha Caćhamuśhan Salbacüca?” nil ayaycaćhacuyäla. 30Chaymi llapa nunacunaca Jesus caśhancäman paćhcatityämula. 31Chay śhamuśhancamam yaćhapacünincunañatac: “Yaćhachicü taytay, micucuycuy-ari” nil nipayalcäla. 32Nipäcuptinmi: “Mana lisipäcuśhayqui micuymi micuná cayan” nin. 33Niptinmi yaćhapacünincuna quiquin-pula: “¿Mayanćha apäpamunman micunanpä cala?” ninaculcäla. 34Chaymi Jesus nila: “Micuná Caćhamänïcäpa munayninta camacänäcama lulaymi. 35¿Amcuna ‘Tawa quillalämi cayan cusichayta allaycunapä’ niyalcanquimanchun? Ya'añatacmi niycälic: Talpuśhacunäman ñawiquita má pallalcäliy-ari. Ñam nunacunaca cusichaycuypäña alwäśha cayalcan. 36Cusichäcunaca wiñay simpri allincäman nunacunäta pilwaycuptinmi Tayta Dios sumä alli-allintalä uycun'a. ¡Cay maynu sumä cushicuymi talpücunäpapis, cusichäcunäpapis! 37Chayurá ‘Juctacmi talpucun; jucñatacmi cusichan’ nishanchicnüpis rasunpam caćhapäculac mana lulaculcäśhayquiman. Juccuna ñacaculcäśhallantamá amcuna cusichaycälinqui” nil. 39Ñatac Samaria-lädu walmica “Llapan bïdätam niycäman” nishallanpam achca malca-masincuna Jesusman lluy chalapaculcäla. 40Chayćhu Jesusman ćhälälimulñatacmi “Taytay ya'acunaćhu quïdaycäliyari” niptin ishcay muyun paycunawan caycälila. 41Chayćhu quiquin Jesuspa shiminta uyalilmi achca-achca chalapaculcäla. 42Chaymi chay walmïta nipäcula: “Canan manam willacuśhallayquipñachu chalapaculcá, sinu'a quiquinpa shiminta uyaliycälilmi jinantin nunacunäpa Salbaycüninchic caśhanta yaćhaycälí” nil. 43Chay ishcay muyunpïtañatacmi Samariapi pasala Galileap malcancunaman. 44(Ñatac quiquin Jesusmi unay nila: “Diospi willacücuná manamá mayanpis quiquinpa malcanćhu'a allinpa ćhasquishachu” nil.) 45Chaynu captinpis Jerusalenćhu Jesus jatun munayninwan chay Libraculcäśhan Fistaćhu lluy lulaśhanta licapäculmi Galileap malcanman ćhäluptin'a allinpa ćhasquipäcula. 46Chaypïtañatacmi yacupïta, bïnuman muyuchishan Galileap Caná malcanman Jesus cutila. Ñatac Capernaum malcäćhümi sumä puydïnin mandacücäta yanapäninpa chulin ishyayäla. 47Cay ishyapacüca Judeapi Galileaman Jesus ćhämuśha caśhanta uyalïlul-pacham tincuycü pasacun. Chayćhümi “Taytay, chulillämi wañucalpuyällanña. ¡Ama chaynu callaychu! ¡Lilläśhun sänaycachipamänayquipä!” nila. 48Niptinmi Jesus: “Amcuna jatun tantiachicuycunacta milagrucunacta lulaśhäta mana licapäcul'a manam chalapacamanquichu” nin. 49Niptinmi: “Taytay, manaläpis chulillá wañuśhancama lilläśhun” nin. 50Niptinmi: “Cutiy jinalla. Chuliqui allinpacuyanñam” nin. Niptinmi Jesuspa nishanman chalapacul cuticun. 51Ñatac manaläpis wasinta ćhaycuyaptinlämi, uyway nunancuna talipapämula: “Chuliqui allinyayanñam” niycälï. 52Niptinmi talipäcunäta: “¿Imayüram sintïmullan?” nicuyan. Niptinmi: “Anyan ćhawpi muyunpïñam calur ishyayca caćhaycülunña” nipäcun. 53Niptinmi yalpaćhacüla anyan muyuncäćhu chayüranuy Jesus: “Chuliqui allinyayanñam” nishancäta. Chaymi lluy wasintin Jesusman chalapaculcäla. 54Chayurá cay Judeapi Galileaman cutiyninwan'a ishcay milagructam Jesus lulaycula.


text: 1Buquepi Italia lawman pusachiwanankupaq rimanakuruptinkum Pablota wakin presokunatawan entregarqaku Augusto sutiyoq tropakunapi Capitan Julioman. 2Adramitio llaqtamanta buque Asia lawpi llaqtakunaman pasananpaq kaptinmi chay buquepi rirqaniku. Ñoqaykuwantaqmi rirqa Macedonia lawpi Tesalonica llaqtayoq Aristarcopas. 3Paqarinnintinñataqmi Sidon llaqtaman chayarqaniku. Hinaptinmi Pablota kuyapayaspan reqsisqankuna watukunanpaq Capitan Julio mana harkakurqachu chaynapi payta yanapaykunankupaq. 4Sidon llaqtamanta pasaspaykum Chipre islapa alleq lawninta rirqaniku contraykupi wayramusqanrayku. 5Lamar qochatam pasarqaniku Cilicia lawpa hinaspa Panfilia lawpa chimpanta hinaspam chayarurqaniku Licia lawpi Mira llaqtaman. 6Chaypim soldadokunapa capitannin tarirurqa Alejandria llaqtamanta hamuspa Italia lawman riq buqueta. Chaymanmi pusaykuwarqaku Italiakama apawanankupaq. 7Allillamantam rirqaniku achka punchawpi hinaspaykum sasallataña chayarqaniku Gnido islapa chimpanman. Contraykupi wayramuptinmi Creta isla wayramanta harkawaptinku pasarqaniku Salmon lawpa chimpanman. 8Ñakariyllawanña chay islapa waqtanta rispaykum Buquepa Sumaq Sayanan sutiyoq sitioman chayarqaniku. Chaypa chimpanpim Lasea llaqta kachkan. 9Unaruptiykuñataqmi para tiempo chayamuchkarqaña, llumpay sasañam karqa lamar qochanta rinapaq chaymi Pablo nirqa: 10—Riqmasillaykuna, kay viajenchikqa llumpay sasallañam kanqa, buquepas cargantinmi chinkakuykunqa hinaptinmi ñoqanchikpas wañuypa patanpiña kasunchik —nispa. 11Soldadokunapa capitanninñataqmi Pablopa nisqanta mana uyarispan buque manejaqpa hinaspa dueñonpa nisqanta kasukurqa. 12Para tiempopi buque chaypi samananpaq mana allin kaptinmi yaqa lliwchanku tanteanakurqaku chay sitiomanta lloqsispa buquepa sayanan Feniceman chayaypi rinankupaq. Chay Fenice llaqtaqa qawachkan Africa lawtawan Grecia lawtam, chaypimá para tiempopi samayta munarqaku. 13Ichoq lawmanta sumaqllataña wayrarimuptinmi rinaykupaq allin hinaña karqa. Lloqsispaykum Creta islapa waqtallanta rirqaniku. 14Aswanqa manapas unaymantam alleq lawmanta Noreste sutiyoq viento sinchita wayramuspan 15buqueta apayta qallaykurqa, wayrapa contranpi mana riyta atispam hinataña apachikurqaniku. 16Clauda sutiyoq taksa islapa qepanta pasaruptiykuqa manañam llumpaytachu wayramurqa hinaptinmi buquepa aysasqan botechata ñakariyllawanña churkurqaniku. 17Seguranankupaqmi buqueta waskakunawan muyuchirqaku. Aswanqa Sirte sutiyoq yakupa huñusqan aqoman mana chocarunaykupaqmi buquepa telanta paskarqaku wayrawan apachikunaykupaqña. 18Paqarinnintinñataqmi llumpayraq wayra kaptin buquepa carganta yakuman wischurqaku. 19Kimsa punchawmantañataqmi kikiykuña buquepa llapa imankunata yakuman wischurqaniku. 20Achka punchawña intitapas nitaq lucerokunatapas mana rikuspam hinaspa wayra-para hinalla apawaptinkum imaraykupas librakuytaqa manaña piensarqanikuchu. 21Buquepi llamkaqkuna achka punchawña mana mikuptinmi chawpinkupi sayaykuspan Pablo nirqa: —Riqmasillaykuna, nisqaypi hinapas Creta islamantaqa amam lloqsimuchwanchu karqa. Mana kasukuspa lloqsimusqaykichikraykum llapa imakunatapas pierdechkankichik. 22Aswanqa ama hukmanyaspayá kallpanchakuychik, manam hukllapas wañunkichikchu, buquem ichaqa pakipakurunqa. 23Chisi tutam rikuriykuwarqa servisqay Diospa angelnin. 24Paymi niwarqa: “Ama manchakuychu Pablo, chayankipunim Rey Cesarpa ñawpaqninman, qamraykum lliw qanwan riqkunata wañunankumanta Dios salvanqa” nispa. 25Chaynaqa riqmasillaykuna, kallpanchakuychikyá, ñoqaqa Diospim confiakuni, cheqaptapunim kawsasunchik angelpa nisqanman hina. 26Chaywanpas islamanmi wischusqa kasunchik —nispa. 27Iskay semanañam wayrapa apakachasqan kachkarqaniku Adria sutiyoq lamar qochapi hinaptinmi chawpi tutata buquepi llamkaqkuna muysarurqaku allpaman chayaykuchkasqaykutaña. 28Yakupa hondo kayninta tupuptinkum iskay chunka brazada kasqa, tumpa waklawpi tupuptinkuñataqmi kasqa chunka pichqayoqllaña. 29Hinaptinmi raqchi rumikunaman chocaruyta manchakuspanku buquepa qepa lawninmanta tawa llasaq watasqa fierrokunata wischurqaku buqueta takyachinanpaq hinaspankum manchakuyllawanña suyarqaku achikyananta. 30Buquepi llamkaqkunañataqmi rimanakururqaku chay buquemanta ayqekunankupaq hinaspankum taksa botechata uraykachiyta qallaykurqaku, chaytaqa rurarqaku buquepa punta lawninta llasaq fierrokunata bajachiq tukuspallam. 31Ichaqa capitanmanwan soldadokunamanmi Pablo nirqa: —Kay buquepi llamkaqkuna ayqekuptinqa manam salvakuyta atiwaqchikchu —nispa. 32Chaynata willaykuptinmi chay botechapa waskankunata soldadokuna kuchuruspa yakuman wichiykachirqaku. 33Achikyamuchkaptinñam Pablo lliwchankuta kallpanchaspan imallatapas mikuykunankupaq nirqa: —Yaqa iskay semanañam mana puñusqa hinaspa mana mikusqa kachkankichik. 34Ruegakuykichikmi, imallatapas mikuykuychikyá. Mikunaykichikpunim kawsanaykichikpaq, manam pipapas huk chukchallanpas pierdenqachu —nispa. 35Chaynata niruspanmi Pablo tantata hapiykuspan lliwpa ñawpaqninpi Diosman graciasta qorqa hinaspanmi partiykuspan mikuyta qallaykurqa. 36Chaymi kallpanchakuspanku lliwchanku mikurqaku. 37Chay buquepiqa karqaniku iskay pachak qanchis chunkan soqtayoq runakunam. 38Saksanankukama mikuruspankuñataqmi buqueta sampayachinankupaq trigota yakuman wischurqaku. 39Achikyaruptinñataqmi buquepi llamkaqkuna mana reqsirqakuchu maylaw allpapi kasqaykutapas aswanqa rikururqakum qocha hina yaykuqpa patanpi aqollaña pampata hinaspam rimanakurqaku atispankuqa chayman buqueta chayachinankupaq. 40Buque takyachiq llasaq fierropa waskankunata kuchuruspankum hina yaku ukupiña saqerurqaku. Paskarqakutaqmi buquepa timonnin watasqanku waskakunatapas. Wayrapa apanan buquepa ñawpaqninpi telata altoman hoqariykuptinkum buqueqa qochapa patan aqollaña pampaman riyta qallaykurqa. 41Aswanqa iskay lawmanta yakukunapa tupanakusqanman chayaruptiykum buqueqa aqopiña umanpa plantakururqa, chaynapim manaña kuyurirqachu. Buquepa qepa lawninta yaku nisyullataña laqyamuptinmi chitqakuytaña qallaykurqa. 42Soldadokunañataqmi presokuna wañurachiyta munarqaku chaynapi mayqanninkupas nadeawan mana lluptikunankupaq. 43Aswanqa soldadokunapa capitanninmi Pablota salvayta munaspan harkakurqa ama pitapas wañuchinankupaq hinaspam kamachirqa nadeay yachaqkuna puntata yakuman pawaykuspanku patanman chayanankupaq 44chaynapi wakinñataq tablakunapi otaq buquepa imankunamanpas hapipakuspa lloqsinankupaq. Chaynapim lliwchanku allinlla patanman chayarurqaku.


text: 1- 2Kriyiq masiykuna, nuqa Pablumi tukuy kaypi kaq kriyiq masinchikkunawan kay kartata iskribishunillapa qamkuna chay prubinsya Galaciapa pwiblunkunapi taqkunaman. Chaqa yach'ashanchikllapanumi, Tayta Dyusqa Wamran Jesucristuta wanushanmanta kawsachimuran. Chaymi ashwan Jesucristuqa paylla Taytan Dyuswan akrar kach'amaran apustulnin kar, shumaq rimayninta yach'achikunaypaqqa. Manami runakuna imachu nuqataqa akrar kach'amashallapa. 3Chaymi Taytanchik Dyusta, chaynulla Amitunchik Jesucristutapis kusalata mañakuni llakipar tukuy imapi yanapashunanllapapaq, chaynulla kusala shumaqta kawsachishunanllapapaq ima nir. 4Chaqa allita yarpuyllapa: Taytanchikllapa Dyus munashannulla rurarmi, Jesucristuqa paylla wanuran uchanchikllaparayku. Chaynullami wanuranpis yanapamashallapa kanankuna kusala saqra mana allinkuna kan, chaykunataqa amana rurarnachu kawsanallapapaq ima. 5¡Chaynami ashwan, Taytanchik Dyuslatana tukuy tyimpupaq alabashunllapa! ¡Chaynumi kanqa! 6Yach'ashanchikllapanu, Jesucristumi kusalata llakipamashanchikllaparayku wanuran, Tayta Dyuswan shumaqchamanallapapaq. Piru chaynu katinmapis, kananqa qamkunaqa chaymatapis mana kwintacharchu, ashwan chay ukman mana allinta yach'achikuqkunamanna tikrakashaykillapa, chaypi kriyir washakashunllapa nir yarpur. Chayraykumi kananqa kusalata llakichimashaykillapa. Chaymi mana imanu tukushaq nirmapis yach'anichu. 7Piru chiqaptaqami ukniykuna, Jesucristumantaqa mana masqa mayqanpis kanchu washamanallapapaqqa. Ashwanmi chay ukmanta yach'achishuqllapaqa Jesucristupi kriyishaykillapamanta pantachishunanllapapaq chaynuqa yach'achishushallapa. 8Chaymi nishaykillapa: Jesucristupaq kusala shumaq yach'achishushayllapamanta, mayqan shamur ukmanta yach'achishuqllapaqami, Dyusmanta kusala manchaypaqta kastigakasha kanqa tukuy tyimpupaq. Chaynu nirqami mana wakinlapaqchu chaynuqa niyani. Chaymi nuqalla kar, manaqa syilumanta angelkuna shamur chaynu ukmanta yach'achikurllapaqami, mana washakarchu Dyusmantaqa kusala manchaypaqta kastigakashana kashaqllapa. 9Chaymi qashan chayllata nishaykillapapis: Mayqanpis chay washakanaykillapapaq kusala shumaq kaqta intrakashana katkillapa ukmanta yach'achishurllapa pantachishuqllapaqami, Dyusmantaqa kusala manchaypaqta kastigakasha kanqa tukuy tyimpupaq nir. 10Piru nuqaqa manami munanichu runa masiykuna wakqami kusala allinta yach'achikuyan nir alabamanantaqa. Ashwanmi ima rurayashaypipis, Tayta Dyus allintami rurayanki nimananta munani. Chaqa runa masiykunala ima rurayashaypipis alabamananlapaq rurayarqa, manami Jesucristupa sirbiqninchu kayman. 11Kriyiq masiykuna, allita intrakayllapa: Imanu kriyir washakanaykillapapaq nir yach'achishushayllapaqa, manami runakuna yarpushan imachu. Ashwanmi Dyusmanta kar kusala chiqap. 12Chaqa chay yach'achishuyashayllapataqa manami yanqa runakunamantachu yach'akusha kani. Ashwanmi Jesucristo paylla allita intrachimasha tukuy chaykunapaqqa. 13Piru qamkunami nuqapaqqa uyapashaykillapa kasha kanqa, imanumi unayqa Israel runa masiykuna Jesucristupi kriyiqkunapa ikinpi qischanaypaq puriq kani nir. Chaymi chay kriyiqkunataqa limpu tukchiyta yarpuq kani. 14Chaqa unayqami nuqaqa, Israel rukuyllapakuna yach'achikushankunata wakinniykunamantaqa masta kasur ima kusata yach'akusha karay. 15Piru Tayta Dyusqami kusala llakipakuq kar, unaylla manaraq nasiyatiy akramashallana karan, paypaq yach'achikunaypaqqa. 16Chaymi chay munashan tyimpupi Wamran Jesucristuta riqsichimaran, rir shumaq rimayninta mana Israel runakunata yach'achinaypaq. Chaynu yach'achikuq kach'amatinqa manami mayqantapis tapuq rirayraqchu Jesucristupaqqa. Ashwanmi Taytanchik Dyuslla allita intrachimaran Jesucristupaqqa. 17Chaynulla manami Jerusale'n pwiblumanmapis riraychu, chay punta apustul kaqkuna Jesucristupaq intrachimananpaqqa. Ashwanmi mana tardarchu riray Arabia lugarman. Chaymantami qashan tikrakamuray Damasco pwiblullaman. 18Chaymantami kimsa añumantaraq Jerusale'n pwibluman riray Pedruta riqsiq. Chaymi chaypi tarir, paywan kinsi diyalata kidaray. 19Piru chaypi karqami, wakin apustulkunataqa mana rikaraychu. Ashwan Amitunchik Jesucristupa uknin Santiagulawan tarinakurayllapa. 20Chaymi nishaykillapa: Kay iskribir willashuyanillapa chayqami chiqap. Chaqa tukuy kay nishuyanillapa chaypaqqami, Tayta Dyus yach'an kusala chiqap nirqa. 21Chaymantanami Siria, chaynulla Cilicia pwiblumanna riray. 22Piru Judea pwiblupi, Jesucristupi kriyiq masinchikkunaqa manaraq riqsimaranllapachu chay tyimpuqa. 23Piru mana riqsimarllapapismi, ukkuna parlatin uyapashana karanllapa kaynu niqta nuqapaqqa: "Jesucristupi kriyiqkunatami tukchiyta munar, unay uk runa kusalata qischamaqninchikllapa chayqami, kananqa Jesucristupa shumaq rimaynintana yach'achikuyan" nir. 24Chaynu nuqapaq yach'arllapami, Tayta Dyustaqa kusalata alabaranllapa.


text: 1Señor Diosmi Moisesta nirqan: 2–Israel runakunata nimuy, Señor Diosmi nin: Fiestaykunaqa yupaychanapaq hatun huñunakuy p'unchaykunan. Kay hinan kanqa. 3Soqta p'unchaymi llank'ankichis, qanchiskaq p'unchaymi ichaqa samana kanqa, yupaychanapaq hatun huñunakuna p'unchay, aman imatapas llank'ankichischu. Ñoqa Señor Diospaq samana p'unchaymi kanqa, maypiña tiyankichis chaypas. 4Kay fiestaykunamanta yupaychanapaq huñunakuykunamantaqa tiemponpipunin willachinkichis. 5Ñawpaqkaq killaq chunka tawayoq p'unchayninpin rasphiyaykuyta ñoqa Señor Diospaq Pascua Fiestay qallarinqa. 6Chay killaq chunka phisqayoq p'unchayninpitaq ñoqa Señor Diospaq Mana Qonchuyoq T'anta Fiestay qallarinqa. Qanchis p'unchaymi mana qonchuyoq t'antata mikhunkichis. 7Ñawpaqkaq p'unchayqa yupaychanapaq huñunakuyniykichismi kanqa, aman imatapas llank'ankichischu. 8Qanchis p'unchaymi mikhuna ofrendata ñoqa Señor Diosman haywawankichis. Qanchiskaq p'unchaypitaqmi yupaychanapaq huñunakuy kanqa, aman imatapas llank'ankichischu, nispa. 9Señor Diosmi Moisesta nirqan: 10–Israel runakunata nimuy, Señor Diosmi nin: Ñoqaq qonay hallp'aman haykuspaykichis cosechaspaykichisqa, sacerdotemanmi huk marq'ay ichhusqaykichis ñawpaqkaq ruruta apamunkichis. 11Sacerdotetaqmi chay marq'ay ichhumusqata ñoqa Señor Diosman maywispa haywawanqa, qankuna chaskisqa kanaykichispaq. Samana p'unchay qhepatan chay ofrenda maywisqata haywawanqa. 12Chay marq'ay ichhumusqata haywawasqaykichis p'unchaypin mana imanasqa watayoq borregota ruphachina sacrificiota ñoqa Señor Diosman haywawankichis. 13Haywallawankichistaqmi ruru ofrendatapas, hich'anapaq huk litro vinotapas, aceitewan chapusqa tawa kilo ñut'u hak'utapas, chayqa ñoqa Señor Diospaq mikhuna ofrendan kanqa, sumaq q'apayninmi sonqoyman chayanqa. 14Aman mikhunkichischu t'antatapas, hank'asqa rurutapas, qholla rurutapas, ñoqa Diosniykichisman chaykunata haywawanaykichis p'unchaykama. Wiñaypaq kamachikuy simin chayqa kanqa miray-mirayniykichispaq maypiña tiyasqaykichispipas. 15Samana p'unchaypa paqarisnin p'unchaymantapacha, marq'ay ichhumusqata maywisqa ofrendata haywawasqaykichismantan qanchis semana hunt'ata yupankichis. 16Qanchiskaq samana p'unchaypaqmi paqarisninkama phisqa chunka p'unchayta yupankichis, chaymantañan chayllaraq cosechasqa trigo ofrendata ñoqa Señor Diosman haywawankichis. 17Wasiykichismantan iskay t'antata ñoqapaq maywisqa ofrendata apamunkichis, chayqa qonchuyoq chapusqa tawa kilo ñut'u hak'umantan kanqa, ñoqapaq ñawpaqkaq ruru ofrenda kananpaq. 18T'antatawanmi qanchis mana imanasqa borregota watayoqtakama haywawankichis, huk torillota, iskay anejotawan. Chaykunaqa ñoqa Señor Diosman ruphachina sacrificion kanqa. Haywallawankichistaqmi ruru ofrendatapas, hich'aykunapaq vino ofrendatapas, chayqa ñoqa Señor Diospaq mikhuna ofrendan, sumaq q'apayninmi sonqoyman chayanqa. 19Haywallawankichistaqmi hucha pampachaypaq huk orqo cabratapas, watayoqtakama iskay borregotataq sumaq kawsay ofrendapaq. 20Sacerdotetaq maywisqa ofrendata ñoqa Señor Diosman haywawanqa, ñawpaqkaq ruru t'antatawan iskaynin borregotawan. Chaykunaqa ñoqa Señor Diospaq maywisqa ofrendakunan, sacerdotekunapaqmi kanqa. 21Chay p'unchayllapitaqmi yupaychanaykichispaq huñunakunkichis, aman chaypiqa imatapas llank'ankichischu. Wiñaypaq kamachikuy simin chayqa kanqa miray-mirayniykichispaq maypiña tiyasqaykichispipas. 22Chakraykichista ichhuspaykichisqa aman chakraq cantonkamachu ichhunkichis, amallataq ichhusqaykichistapas qhellankichischu. Chaytaqa wakchakunapaqmi wak llaqtayoqkunapaqwan saqenkichis. Ñoqaqa Diosniykichis Señor Diosmi kani, nispa. 23Señor Diosmi Moisesta nirqan: 24–Israel runakunata nimuy, Señor Diosmi nin: Qanchiskaq killaq qallariynin p'unchayqa samanaykichis hatun p'unchaymi kanqa. Chay p'unchaytan waqrakunata tocaspa qallarinkichis, hinaspan yupaychawanaykichispaq huñukuspa yuyariwankichis. 25Aman imatapas llank'ankichischu, mikhuna ofrendatan ñoqa Señor Diosman haywawankichis, nispa. 26Señor Diosmi Moisesta nirqan: 27–Chay qanchiskaq killaq chunkakaq p'unchayninmi Hucha Pampachay P'unchay kanqa. Yupaychanapaq hatun huñunakuyniykichismi kanqa, ayunankichismi, ñoqa Señor Diosmantaqmi mikhuna ofrendata haywawankichis. 28Aman chay p'unchaypiqa imatapas llank'ankichischu, chayqa Hucha Pampachay P'unchaymi, ñoqa Diosniykichis Señor Diospa ñawpaqeypi huchaykichis llapan pampachasqa kananpaq. 29Pipas chay p'unchaypi mana ayunaqqa, llaqtamanta qarqosqan kanqa. 30Pipas chay p'unchaypi imatapas llank'anqa chayqa, ñoqan chay runata wañuchisaq. 31Aman imatapas llank'ankichischu. Wiñaypaq kamachikuy simin chayqa kanqa miray-mirayniykichispaq maypiña tiyasqaykichispipas. 32Qankunapaqqa samanaykichis hatun p'unchaymi, isqonkaq p'unchay ch'isinmantan qhepantin p'unchay ch'isinkama ayunaspa samankichis, nispa. 33Señor Diosmi Moisesta nirqan: 34–Israel runakunata nimuy, Señor Diosmi nin: Chay qanchiskaq killaq chunka phisqayoq p'unchayninpin ñoqapaq Ch'uklla Ruway Fiesta qallarinqa, qanchis p'unchaytaq kanqa. 35Ñawpaqkaq p'unchaymi yupaychanapaq hatun huñunakuy kanqa, aman imatapas llank'ankichischu. 36Qanchis p'unchaynintinmi mikhuna ofrendata ñoqa Señor Diosman haywawankichis. Pusaqkaq p'unchaypitaqmi yupaychanapaq huñunakuyniykichis kallanqataq, mikhuna ofrendatan ñoqaman haywawankichis. Chayqa tukupay p'unchay hatun huñunakuymi, aman chaypiqa imatapas llank'ankichischu. 37Chaykunan ñoqa Señor Diospa hatun fiestaykunaqa, chaykunamanmi yupaychanapaq huñunakuyman waqyankichis. Chay fiestakunapin mikhuna ofrendakunata, ruphachina sacrificiokunata, ruru ofrendakunata, hich'ana ofrendakunata sapanka tupamusqan p'unchaypi ñoqa Señor Diosman haywawankichis. 38Chay fiestakunaqa samana p'unchaykunamantaqa sapaqmi, chay ofrendakunapas qokuyniykichiskunamanta, prometekusqaykichista hunt'anapaq ofrendakunamanta, tukuy sonqoykichismanta ñoqaman qosqa llapa ofrendakunamantapas sapaqmi. 39Qanchiskaq killaq chunka phisqayoq p'unchayninpitaqmi hallp'aq rurusqanta hoqarispaykichisña, qanchis p'unchayta ñoqa Señor Diospaq fiestata ruwankichis. Ñawpaqkaq p'unchaymi samana kanqa, pusaqkaq p'unchaypas samana p'unchayllataqmi kanqa. 40Ñawpaqkaq p'unchaypin sach'aq allinkaq rurunkunata hoqarinkichis, hoqarillankichistaqmi palmera sach'a k'allmakunatapas, raphisapa sach'a k'allmakunatapas, unu patapi saucekunatapas, hinaspan ñoqa Diosniykichis Señor Diospa ñawpaqeypi qanchis p'unchayta kusikunkichis. 41Sapa watan qanchis p'unchayta ñoqapaq chay fiestata chay hinata ruwankichis. Wiñaypaq kamachikuy simin miray-mirayniykichispaq kanqa. Qanchiskaq killapin fiestata ruwankichis. 42Qanchis p'unchaytan Israelpi llapan naceqkuna ch'ukllakunapi tiyanqa. 43Chay hinapin Egipto suyumanta horqomuspa Israel runakunata karpakunapi tiyachisqayta wawaykichiskuna yachanqa. Ñoqaqa Diosniykichis Señor Diosmi kani, nispa. 44Chay hinatan Moisesqa Israel runakunata rimaykurqan Señor Diospa hatun fiestankunamanta.


text: 1Diospa Templompa ñawpaqempi, pampakama k'umuykuytawan, Esdrasqa waqan waqan juchankuta Diosman rimarisharqa. Chaykamataj israelitakunamanta ashkha qharikuna, warmikuna, wawakuna ima, qayllanman muyuykamuspa jik'un jik'unta waqallarqankutaj. 2Chaypacha Elampa ayllunmanta Jehielpa wawan Secaniasqa Esdrasman parlaspa, nerqa: Noqaykoqa Diosninchejpa contrampi juchalliyku, imaraykuchus waj llajtayoj warmikunawan casarakorqayku. Chaywanpis Israel suyupaj suyay kanran. 3Kunanqa Diosninchejwan tratota ruwasqayku waj llajtayoj warmikunata, wawankutawan kachapunaykuta kamachisqa junt'akunampaj, imaynatachus qan, chantá pikunachus Diospa kamachisqanta kasunku, chaykuna yuyaychawasqaykuman jina. 4Sayarillayña, imaraykuchus qanmin kayta ruwanayki tiyan, noqaykutaj nisqaykiman jina ruwasqayku. Kallpachakuspa, qallariypacha, nispa. 5Chantá Esdras sayarikuspa, juramentota ruwacherqa sacerdotekunajpa kurajninkuta, jinallataj levitakunajpa kurajninkuta, tukuynin israelitakunajpa kurajninkukunatapis trato ruwasqankuta junt'anankupaj. Paykunataj juraspa, junt'anankuta nerqanku. 6Chaymanta Esdrasqa Diospa Templonmanta llojserqa Eliasibpa wawan Johananpa wasinman rinampaj. Chaypitaj mana imata mikhuspa, nitaj imatapis ujyaspa tutantin, may phutisqataj karqa, babilonimanta kutimojkuna juchallisqankumanta. 7Chay qhepata tukuynin babiloniamanta kutimojkuna wajyachisqas karqanku Judapi tiyakojkuna, Jerusalenpi tiyakojkuna ima, Jerusalenpi tantakunankupaj. 8Kurajkuna chantá yuyaychajkuna kamacherqanku, pillapis kinsa p'unchaypi mana chayamunman chayqa, babiloniamanta kutimojkuna ukhumanta wijch'usqa kananta, jallp'antataj qhechunankuta. 9Chayrayku Judamanta kajkuna, Benjaminmanta kajkunapis kinsa p'unchay ukhupi Jerusalenpi tantakorqanku. Chay karqa jisq'on killamanta iskay chunka p'unchaynimpi. Chantá Diospa Templompa patiompi tukuyninku tiyarakorqanku, kharkatitispa imatachus parlanankumanta, chantá manchayta parasqanmantawan. 10Chaypacha sacerdote Esdrasqa sayarikuspa, nerqa: – Qankunaqa Diosta wasanchaspa, waj llajtayoj warmikunawan casaraykorqankichej, ajinamanta Israel suyu juchanman yapaykuspa. 11Chayrayku tatasniykichejpa Tata Diosninku ñawpaqempi qankunaqa juchaykichejta willakuychej, Tata Diospa munaynintataj junt'aychej. T'aqakuychej Diosta mana kasojkuna runakunamanta, jinataj waj llajtayoj warmikunamantapis, nispa. 12Chantá tukuynin runakuna jatunmanta qhaparispa, kuticherqanku: –Arí, imatachá kamachiwasqaykuta, ruwasqayku. 13Askha kayku, manchaytataj paramushan; chayrayku mana jawallapi qhepakuykumanchu. Kayqa mana uj p'unchayllapichu nitaj iskay p'unchayllapichu allinchana kashan, imaraykuchus askha kayku kay juchata ruwajkunaqa. 14Aswan allin kanman kurajniykukuna noqaykuj cuentaykumanta qhepakunankoqa. Tukuy pikunachus llajtankupi tiyakunku, waj llajtayoj warmikunawantaj casararqanku, chaykunaqa uj señalasqa p'unchaypaj, wajyachisqaman jina jamuchunku kamachejkunawan juezkunankuwan khuska. Chay jinamanta Diospa k'ajaj phiñakuynin tiyaykonqa, nispa. 15Asaelpa wawan Jonatan, Ticvaj wawan Jahaziaswan mana munarqankuchu. Paykunaj nisqankuman yanapaykorqanku Mesulam, chantá Sabetai levitawan. 16Babiloniamanta kutirimojkunarí chayta ruwarqanku. Chantá Esdras sacerdoteqa ajllarqa wakin runakunata, ayllunkumanta kurajkuna karqanku, chaykunata sutisninkuman jina. Chunka kaj killa qallariypi tantakuspa, parlarqanku sapa ujmanta sut'ita yachanankupaj. 17Wata qallariy killapi, killa qallariyta parlayta tukorqanku, waj llajtayoj warmikunawan casarasqanku, chay runakunamanta. 18Waj llajtayoj warmikunawan casarasqanku, chay sacerdotekuna kaykuna karqanku: Josadacpa wawan Josuejpa ayllunmantawan, wawqenkunamantawan karqanku kaykuna: Maasías, Eliezer, Jarib, Gedalías ima. 19Paykunaqa warminkuta kachapunankuta nerqanku, uj carnerotataj juchanku panpachasqa kananpaj qorqanku . 20Imerpa ayllunmanta karqanku: Hanani, Zebadías ima. 21Harimpa ayllunmanta karqanku: Maasías, Elías, Semaías, Jehiel, Uzías ima. 22Pasurpa ayllunmanta karqanku: Elioenai, Maasías, Ismael, Natanael, Jozabad, Elasá ima. 23Leví ayllunmanta karqanku: Jozabad, Simí, Quelaías, waj sutin Quelitá karqa, Petahías, Judá, Eliezer ima. 24Takejkunamanta karqa Eliasib. Punkuta qhawajkunamanta karqanku: Salum, Telém, Urí ima. 25Israelitakunamanta Parospa ayllunmanta karqanku: Ramía, Jezías, Malquías, Mijamín, Eleazar, Malquías, Benaías ima. 26Elampa ayllunmanta karqanku: Matanías, Zacarías, Jehiel, Abdí, Jeremot, Elías ima. 27Zatujpa ayllunmanta karqanku: Elioenai, Eliasib, Matanías, Jeremot, Zabad, Azizá ima. 28Bebaijpa ayllunmanta karqanku: Johanán, Hananías, Zabai, Atlai ima. 29Banijpa ayllunmanta karqanku: Mesulam, Maluc, Adaías, Jasub, Seal, Ramot ima. 30Pahat-moabpa ayllunmanta karqanku: Adná, Quelal, Benaías, Maasías, Matanías, Bezaleel, Binuy, Manasés ima. 31Harimpa ayllunmanta karqanku: Eliezer, Isías, Malquías, Semaías, Simeón, 32Benjamín, Maluc, Semarías ima. 33Hasumpa ayllunmanta karqanku: Matenai, Matatá, Zabad, Elifélet, Jeremai, Manasés, Simí ima. 34Banijpa ayllunmanta karqanku: Madai, Amram, Uel, 35Benaías, Bedías, Queluhu, 36Vanías, Meremot, Eliasib, 37Matanías, Matenai, Jaasai ima. 38Binuypa ayllunmanta karqanku: Simí, 39Selemías, Natán, Adaías, 40Macnadebai, Sasai, Sarai, 41Azarel, Selemías, Semarías, 42Salum, Amarías, José ima. 43Neboj ayllunmanta karqanku: Jeiel, Matatías, Zabad, Zebiná, Jadau, Joel, Benaías ima. 44Chay tukuyninku waj llajtayoj warmikunawan casaraykusqanku, chaywanpis warminkuta wawankutapis kachaporqanku.


text: 1Kunanqa, hermanos, yuyarichiykichej evangeliomanta willasqayta, mayqentachus qankunapis jap'erqankichej, mayqempitajchus sinch'ita sayashankichej, chaymanta. 2Sichus chay willasqayta jap'ikunkichej chayqa, salvasqa kankichej. Mana jina chayqa, qhasillapaj creesqaykichejqa kanqa. 3Ñawpajta tukuy imamanta astawan yachacherqaykichej imatachus noqapis yachaqakusqayta: Cristo juchanchejrayku wañorqa, Diosmanta Qhelqasqapi nisqanman jina. 4P'ampasqa karqa, kawsarimporqataj kinsa p'unchayninman, Diosmanta Qhelqasqapi nisqanman jina. 5Chantá rikhurerqa Pedroman, chaymantataj chunka iskayniyoj apostolesman. 6Chay qhepata waj hermanosmampis rikhurillarqataj, phishqa pachaj kuraj tantasqa kashajtinku. Chaykunamanta ashkhas kawsashankuraj, wakintaj wañupunkuña. 7Chaymanta rikhurillarqataj Santiagoman, chay qhepatataj tukuynin apostolesman. 8Tukuymanta qhepatataj noqamampis rikhurillawarqataj, sullusqa wawa jina kashajtiypis. 9Noqaqa apóstoles ukhupi aswan juch'uypaj qhawakuni, manataj apóstol sutiyoj kanaypaj jinachu kani, Diospa Iglesianta tukuchiyta munaspa qhatiykachasqayrayku. 10Chaywampis kunanqa, Diospa qhasilla k'acha yanapayninrayku imaynachus kasqay kani. Chay k'acha yanapaynintaj noqapajqa mana qhasipajchu karqa. Noqa tukuyninkumanta aswan sinch'ita trabajarqani; chantapis mana noqapunichu, astawanqa Diospa k'acha yanapaynin noqawan kashan, chay ruwarqa. 11Chayrayku mana imananchu. Noqapis, paykunapis kachunku willarajkuna; tukuyniyku kay evangeliota willararqayku, ajinallatataj qankunapis chayta uyarispa, creerqankichej. 12Sichus wañusqasmanta Cristoj kawsarimpusqan willakun chayqa, imaraykutaj qankuna ukhumanta wakin ninku wañusqamanta kawsarimpoyqa mana kasqanta? 13Sichus wañuymanta kawsarimpuy mana kan chayqa, nillataj ari Cristopis kawsarimporqachu. 14Cristochus mana kawsarimporqa chayqa, qhasi manakaj willasqaykoqa, qhasi manakajllataj Paypi creesqaykichejpis. 15Cheqamantachus wañusqaspis mana kawsarimpunku chayqa, noqaykupis Diosmanta llulla testigos rikhuriykuman, imaraykuchus willarqayku Payqa Cristota kawsarichimpusqanta. 16Sichus wañusqas mana kawsarimpunku chayqa, Cristopis manallataj kawsarimporqachu. 17Cristochus mana kawsarimporqa chayqa, qhasi manakajllataj creesqaykichejpis. Ajinaqa, juchaykichejpiraj kashankichej. 18Jina chayqa, Cristopi creespa wañojkunapis chinkasqallataj kanku. 19Kay kunan kawsayllapichus Cristopi suyakushanchej chayqa, tukuy runasmanta aswan khuyay wajchas jina qhawasqas kanchej. 20Kunanqa yachanchej Cristo kawsarimpusqanta; wañusqasmanta ñawpajta kawsarimpun uj ñawpaj poqoy jina. 21Imaynatachus wañuy rikhurimorqa uj runanejta, ajinallatataj wañusqasmanta kawsarimpuypis uj runanejllatataj rikhurimorqa. 22Imaynatachus Adannejta tukuy wañorqanku, ajinallatataj Cristonejta tukuy kawsarimponqanku. 23Chayrayku sapa uj maychus kanampi kawsarimpun: Ñawpajta Cristoraj ñawpaj poqoy jina; chaymantaraj Cristojta kajkunaqa kawsarimponqanku jamuynimpi. 24Chaypa qhepanta kay pachaj tukukuynin kanqa, maypachachus Cristo tukuy kamachiyta, tukuy atiyta, tukuy kallpata ima chinkachiytawan reinota Dios Tataman jaywaponqa chaypacha. 25Cristoqa kamachinampuni tiyan, tukuynin enemigosnin chakisnin uraman churasqa kanankukama. 26Tukuy enemigosmanta qhepa kaj atipasqaqa wañuy kanqa. 27Diosmanta Qhelqasqapi nin: Diosqa tukuy imata churarqa chakisnin uraman, nispa. Maypachachus nin Cristoj chakisnin uraman tukuy imata churasqanta chaypacha, mana niyta munanchu Dios Tataqa chakisnin uraman churasqa kasqanta, imaraykuchus Paymin chakisnin uraman churajqa. 28Chaymanta tukuy imas Paypa chakisnin urapi kashajtinku, kikin Churipis Tatampa makinman churakonqa, pichus tukuy imata chakisnin uraman churajpaman; ajinamanta Diosqa tukuy kaj chhikata kamachenqa. 29Manachus jina kanman chayqa, imata ruwanqanku wañusqasrayku bautizakojkuna, wañusqas mana imaynamanta kawsarimpojtinkuri? Imaraykutaj wañusqasrayku bautizakunkuri? 30Chantá, imaraykutaj noqayku sapa kuti wañuy patapi kashayku? 31Kayta niykichej hermanos, Señorninchej Jesucristopi qankunamanta kusikusqayrayku. Sapa p'unchay wañuy patapi kani. 32Runa jinallachus tinkorqani phiña animal jina runaswan Efeso llajtapi chayqa, imatataj tarini chaywan? Cheqamanta wañusqaschus mana kawsarimpunku chayqa, mikhuna ari, ujyanataj, imaraykuchus q'aya wañupullasunchej. 33Ama ch'awkiyachikuychejchu. Sajra runaswan pureyqa k'acha ususta chinkachin. 34Qankunaqa yuyayniykichejman kutiriychej, amataj astawan juchalliychejchu, imaraykuchus wakin qankunamanta Diosta mana rejsinkuchu. Chayta niykichej qankuna p'enqakunaykichejpaj. 35Chantá pipis tapukonqachari: Imaynatataj wañusqas kawsarimponqanku? Ima cuerpowantaj sayarimonqanku? nispa. 36Mana yuyayniyoj runa, qhawariy, muju tarpusqaykeqa mana chay mujullatajchu p'utumun; ñawpajtaqa wañunraj. 37Mujuta tarpuspaqa, mana kikin plantatapachachu tarpunki, manachayqa mujullata, trigopis, chayrí waj mujupis kachun. 38Chaymantaj Dios qon imayna rijch'ayniyojchus kananta, munayninman jina. Sapa mujutataj imaynachus kasqanman tukuchin. 39Jinallataj tukuy aychaqa mana uj layallachu. Runaspa aychanqa uj jina. Uywaspa aychampis waj jina. Challwaspatapis uj jina, p'isqospatapis waj jina. 40Tiyallantaj cielopi ashkha imas, jinallataj kay pachapipis. Chantá cielopi kajkunaj jatun kaynenqa uj jina, kay pachapi kajkunajpatataj waj jina. 41Intej k'anchaynenqa uj jina, killaj k'anchaynimpis waj jina, ch'askaspatapis waj jina. Chayrayku uj ch'aska waj ch'askamanta uj jinataj. 42Ajinallataj kanqa wañusqasmanta kawsarimpoyqa. Ismoj ayata p'ampaykunchej, chaymanta kawsarichisqa kajtaj ni jayk'aj ujtawan wañonqañachu. 43P'ampasqa kajqa mana munanapaj jinachu, kawsarichisqa kajrí may allimpi qhawasqa kanqa. P'ampasqa kajqa pisi kallpayoj, kawsarichisqa kajrí may atiyniyoj kanqa. 44Aycha cuerpotachus p'ampaykunchej chayqa, janaj pachapaj wakichisqa cuerpoyojta kawsarichisqa kanqa. Tiyan aycha cuerpo, tiyallantaj janaj pachapi kawsaypaj jina cuerpopis. 45Jinallataj Diosmanta Qhelqasqapi nin: Ñawpaj kaj runa Adanqa kawsaj runa ruwasqa karqa, nispa. Qhepa kaj Adanrí kawsayta qoj espirituyoj kanampaj churasqa karqa. 46Jinallataj janaj pachapaj wakichisqa cuerpoqa mana ñawpajchu, manachayqa aycha cuerporaj, chaymantaraj janaj pachapaj wakichisqa cuerpoqa. 47Ñawpaj kaj runaqa kay pachamanta karqa, jallp'amanta ruwasqa; qhepan kaj runarí janaj pachamanta jamorqa. 48Imaynachus jallp'a runa karqa, kikillantaj kanku jallp'amanta kajkunapis. Janaj pachamanta kajkunataj, pichus janaj pachamanta jamorqa, chay jina kanku. 49Imaynatachus rijch'akunchej jallp'amanta ruwasqa runaman, kikillantataj rijch'akusunchej janaj pachamanta Jamojmampis. 50Kayta niykichej, hermanos: Kay aycha cuerpollaqa mana atinchu Diospa reinonta herenciapaj jap'iyta, nitaj ima ismoj kajpis atinmanchu herenciapaj jap'iyta mana ismoj kajta. 51Kunanqa uj pakasqa yachayta willaykichej: Mana tukuychu wañusunchej; chaywampis tukuy uj jinaman tukuchisqa kasunchej, 52ujllata, uj ñawi ch'irmiypi, cornetaj waqaynimpa tukukuynimpi. Corneta waqajtin, wañusqas kawsarimponqanku mana ismoj cuerposniyoj. Chantá noqanchejpis uj jinaman tukuchisqa kasunchej. 53Kay ismoj cuerpoqa tukupunan tiyan mana ismoj cuerpoman. Kay wañoj cuerpotaj tukupunan tiyan mana jayk'aj wañoj cuerpoman. 54Maypachachus kay ismoj cuerpo tukuponqa mana ismojman, kay wañoj cuerpotaj tukuponqa mana jayk'aj wañojman chaypacha, junt'akonqa Diosmanta Qhelqasqapi kasqanman jina: Wañoyqa atipasqaña, chinkachisqataj. 55Kunanqa wañuypa atiynin atipanawanchejpaj manaña kanchu, nitaj ima sajratapis ruwayta atiwanchejchu. 56Wañoyqa sajrata ruwawanchej jucharayku, juchataj atiyniyoj rikhurin leyrayku. 57Kunanqa Diosman gracias qosqa kachun, wañuyta atipayta yanapawasqanchejrayku Señorninchej Jesucristonejta. 58Ajina ari, munasqa hermanosníy, sinch'ita sayaychej mana sayk'uspa, wiñaspapuni Señorpa ruwaynimpi, imaraykuchus yachankichej Señorpa sutimpi ruwasqaykichejqa mana qhasipajchu kasqanta.


text: 1maypachatajchus Efraínta, Samariatawan jampikapuyta munarqani chaypachaqa, juchasninku sut'inchakorqa. Tukuyninku llullas kanku, suwas jina wasisman yaykuykunku, ñan patapi runasmantapis kallpaman atienekuspa suwaj churakunku. 2Mana reparankuchu chay tukuy sajra ruwasqasninkuta yuyayniypi jap'ishasqayta. Kunanqa chay kikin ruwasqasnillankutaj paykunata wisq'aykun, chay tukuytataj Noqa rikushani. 3Aylloyqa millay ruwasqasninkuwan llulleriosninkuwantaj reyta, kurajkunatapis kusichinku. 4Tukuyninku khuchi kawsayniyoj purinku. Paykunaqa horno jap'ichisqa jina kanku, mayqentachus enqhajqa saqerparin masa poqonankama, chay jina. 5Maypachachus reyninchej pilluchakorqa chaypacha, kurajkunaqa payta onqoykucherqanku vinota ujyachispa. Paytaj makinta jaywarqa alqochakojkunaman. 6Sonqonkoqa uj horno jina k'ajarin sajra ruwayta wakichisqankuwan. Phiñakuyninku brasas jina k'ajarin ch'isipi, tutamantataj nina jina larwarin. 7Arí, tukuy paykunaqa horno jina k'ajarishanku, kamachejninkukunatataj q'olaykunku. Tukuy reyesninku urmasqaña kashanku, manañataj ni ujpis kanchu qhaparikamuwajqa. 8Efraínqa waj aylluswan chhapuykukun. Efraínqa, imaynatachus uj t'anta uj ladollanmanta ruphaykun, jinamin kashan. 9Mana rejsisqa runas kallpanta ch'onqanku, paypa mana rikukusqallan. Chujchasnimpis yurajyaporqa mana reparakusqallan. 10Israelpa runaykachasqanqa testigo jina contrampi sut'inchashan. Chaywampis paykunaqa mana kutirikorqankuchu, nitaj Señorninku Tata Diosta mask'arqankuchu. 11Efraínqa mancharisqa paloma jina, mana allin yuyayniyoj; Egiptomanta yanapata mañakun, chantarí Asiriamampis qayllaykullantaj. 12Jaqayman rejtinkurí, ch'ipayta paykunaj patankuman choqaykusajpacha, p'isqosta jina urmarachisaj. Ajinata paykunata castigasaj juchasninkurayku. 13Ay paykunamanta, Noqamanta t'aqakuwasqankurayku. Chinkachisqa kananku p'unchay chayamonqa contrayta oqharikusqankurayku. Munani paykunata salvayta, paykunatajrí contraypi llullasta parlanku. 14Qhaparikamuwanku puñunankupi kashaspa, manataj tukuy sonqochu wajyakuwanku. Trigota, vinotawan mañakuspa cuerponkuta khuchurakunku, contraypitaj oqharikorqanku. 15Noqa paykunata yachacherqani, makisninkupipis kallpata qorqani, paykunarí contraypi sajra ruwayta yuyaychakorqanku. 16Lantisman kutiporqanku manataj Diosmanchu. Imaynatachus uj wist'u arcoj flechan waj ladollaman ripun, ajinallatataj paykunapis waj ladollaman ripunku. Runaykachaspa parlasqankurayku kurajninkukuna espadawan wañuchisqas kanqanku, Egiptopitaj paykunamanta runas asiykukonqanku.


text: 1Waranqa-waranqantin runakunan Jesuspa muyuriqninpi tanqanakustinraq huñunasqa kasharanku. Hinaqtinmi Jesusqa discipulonkunata khaynata niran: —Qankunaqa fariseo religionniyoq runakunapa levaduranmanta allinta cuidakuychis. Paykunaqa llullakuspan yachachinku ishkay uya runakuna kasqankurayku. 2Ichaqa runapa tukuy ima pakallapi piensasqanpas, yachasqan kanqa. Hinallataq pakallapi tukuy ima ruwasqanpas, yachasqallataqmi kanqa. 3Qankunapuralla tutayaq ukhupi hina rimasqaykichispas, p'unchawpi hinan uyarisqa kanqa. Pakallapi imapas rimasqaykichistapas, llapallan runakunan yachanqaku, nispa. 4Jesusqa nillarantaqmi: —Khuyasqay runakuna, ama manchakuychishchu, sichus runakuna wañuchiyta munasuqtiykichisqa. Paykunaqa chaymanta aswan mastaqa manan ni imatapas ruwaytaqa atinkumanchu. 5Aswanqa Diosta manchakuychis. Payqa manan kay kawsay vidallaykichistachu qechusunkichisman. Aswanmi payqa ancha atiyniyoq, wañuqtiykichis wiña-wiñaypaq ñak'ariy infiernoman wikch'uyusunaykichispaq. Chaymi qankunataqa niykichis, Diostayá manchakuychis. 6Ichaqa pishqa pichinkukunatapas ishkay qolqechallamanmi vendekunku. Sayna mana precioyoq kashaqtinpas, Diosqa chay pichinkukunataqa manan qonqanchu. 7Saynallataqmi qankunatapas Diosqa mana qonqasunkichishchu. Hinaspapas Diosqa yachanmi hayk'a chukchayoq kasqaykichistapas. Saynaqa amayá manchakuychishchu, ichaqa qankunan valenkichis ashka pichinkukunamantapas aswan mastaraq, nispa. 8Jesusqa nillarantaqmi khaynata: —Pillapas runakunapa ñawpaqninpi mana p'enqakuspa noqamanta rimanqa chayqa, noqapas Diospa llapallan angelninkunapa ñawpaqninpin nillasaqtaq: “Payqa noqapa discipuloymi”, nispa. 9Sichus pipas runakunapa ñawpaqninpi, noqata negawanqa chayqa, noqapas Diospa angelninkunapa ñawpaqninpin negallasaqtaq: “Manan paytaqa reqsinichu”, nispay. 10Sichus pipas noqa Diosmanta Hamuq Runapa contranpi rimanqa chayqa, perdonasqan kanqa. Ichaqa, Santo Espiritupa contranpi rimaq runaqa, manan perdonasqachu kanqa. 11Hinallataq, pipas Diosmanta yachachina sinagoga wasikunaman, otaq juzgadokunaman, otaq autoridadkunapa ñawpaqninman apasunkichis acusasunaykichispaq chayqa, aman llakikunkichishchu imayna rimanaykichismantaqa, nitaq imayna contestanaykichismantapas. 12Chay rimasqaykichis ratopin, Diospa Santo Espiritun yachachisunkichis imayna contestanaykichispaqpas, nispa. 13Chaypi kaq ashka runakuna ukhumantan, Jesusta huk runa nimuran khaynata: —Yachachikuq, wawqeyta niykapuway papaykupa herencia saqewasqankumanta, noqaman tupawaqta qoykapuwananpaq, nispa. 14Chaymi Jesusqa contestaran: —¿Pitaq noqatari churawaran, qankunapa juezniykichis kanaypaq, otaq herenciaykichistapas rakiq kanaypaqrí? nispa. 15Saynata nispanmi Jesusqa runakunata qawarispa, khaynata niran: —Amayá qankunaqa tukuy imayoq kayllatachu piensaychis. Ichaqa manan kay pachapi tukuy imayoq kaspachu, kusisqa kankichis, nispa. 16Saynata nispanmi, Jesusqa huk willakuyta paykunaman khaynata willaran: —Huk qapaq runapa chakranmi allinta rururan. 17Chaymi chay qapaq runaqa sonqonpi piensaran khaynata: “¿Imatataq ruwasaq kunanrí? ¿Maypitaq waqaychasaq kay cosechaykunatarí? 18Aswanyá khaynata ruwasaq: Cosecha waqaychanay wasikunata pashkaruspayá, aswan más hatun wasikunata ruwasaq, chaypi cosechasqaykunata hinallataq llapallan kaqniykunatapas waqaychanaypaq. 19Chayta ruwaspaymi noqaqa kikillayta nikusaq: ‘¡Kunanqa tukuy imaykunapas lliwmi hunt'a waqaychasqa kapuwan ashka wata durawananpaq! ¡Kunanqa samakuspayá mikhukusaq, tomakusaq, hinallataq fiestakunata ruwaspay kusikusaq ima!’ ” nispa. 20Saynata chay qapaq runa piensashaqtinmi Diosqa niran: “¡Mana piensayniyoq roqro uma runa! Kunan tutan wañunki. Chayri, ¿pipaqtaq kanqa lliw hunt'a waqaychasqaykikunarí?” nispa. 21Chay willakuyta willaruspanmi, Jesusqa chaypi kaq runakunata khaynata niran: —Saynallataqmi kay pachapi qapaq runakunawanpas pasanqa. Paykunaqa kay pachallapin qapaq runakuna kanku. Ichaqa Diospa ñawpaqninpiqa, mana imayoq wakcha runakunan kanku, nispa. 22Chaymantan Jesusqa discipulonkunata khaynata niran: —Qankunaqa amayá preocupakuychishchu mikhunaykichismanta, nitaq p'achakunaykichismantapas. 23Kay pachapi vidaykichisqa valen allin kaqkunata ruwanaykichispaqmi, manan mikhuchinallaykichispaqchu. Saynallataqmi cuerpoykichispas allin kaqkunata ruwanaykichispaq valen, manan sumaqta p'achachinallaykichispaqchu. 24Qawariychis pichinkukunata. Paykunaqa manan tarpunkuchu nitaq cosechankuchu, nitaqmi cosecha waqaychananku wasinkupas kanchu. Aswanmi paykunamanqa Diospuni sapa p'unchaw mikhunankupaq qon. Chaymi niykichis, ¡qankunaqa pichinkukunamantapas aswan mastaraqmi Diospaqqa valenkichis! 25¿Qankuna creenkichishchu sapa p'unchaw aswan masta afanakuspaykichis, huk p'unchawtawan kawsanaykichispaq, otaq huk chikallantapas wiñaruyta? 26Ichaqa manan qankunaqa ni chayllatapas ruwaytaqa atinkichishchu, chayri ¿imanaqtintaq qankunari anchata afanakushankichis kay pachapi tukuy kaqkunamantarí? 27Qawariychisyá campokunapi sumaqllaña wiñaq t'ikakunata. Chay t'ikakunaqa manan llank'ankuchu nitaqmi pushkankupashchu p'achakunankupaqqa. Ichaqa cheqaqtapunin niykichis, Israel nación llaqtapi ñawpaq kamachiq rey Salomonpas, ancha qapaq kashaspapas, manan ni huknin kaq t'ikakuna hinallapas p'achakuranchu. 28Diosmi chay t'ikakunataqa sumaqta t'ikachispa chikan tiempollapaq wiñachin; ch'akiruqtintaqmi ninaman wikch'uyusqa. Chayri, ¿Diosqa manachu qankunata chay t'ikakunamantapas aswan mastaraq p'achachisunkichisman? ¡Ichaqa qankunamanqa Diosmi qosunkichis tukuy necesitasqaykichista, pisi iñiyniyoq runakuna! 29Saynaqa, amayá afanakuychishchu nitaq preocupakuychispashchu, mikhunaykichismanta nitaq tomanaykichismantapas. 30Kay pachapi mikhuymanta, tomaymanta hinallataq p'achakuymantaqa, Diospi mana creeq runakunallan mastaqa afanakunku. Ichaqa Dios Taytaykichisqa yachanmi imapas necesitasqaykichistaqa. 31Chaymi niykichis, qankunaqa Diosta mashkaychis. Saynata ruwaspa kawsaqtiykichismi tukuy ima necesitasqaykichistapas Diosqa qosunkichis, nispa. 32Jesusqa nillarantaqmi kay willakuyta: —¡Ama imatapas manchakuychishchu! ¡Qankunaqa khuyasqa ovejaykuna hinan kankichis! Dios Taytaykichisqa munanmi hanaq pacha glorianpi, paywan wiñaypaq kanaykichista. 33Chayqa kay pachapi llapallan kaqniykichista vendespayá, wakcha runakunaman rakimuychis. Saynata ruwaspaqa, hanaq pachapin mana mawk'ayaq bolsonman hina tukuy kapuqniykichista hunt'ashankichis. Chaypiqa manan suwakunapas suwakunqachu, nitaqmi phuyu urupas mikhunqachu. 34Yachaychisyá maypichus qapaq kayniykichis kashan, chayllapitaqmi sonqoykichispas kashan, nispa. 35Jesusqa nillarantaqmi: —Llank'ana p'achaykichiswan p'achasqa hinallayá kaychis; mecheroykichispas ratachisqallayá kachun. 36Imaynan huk patronta serviq runakunapas, rikch'aspalla suyanku casarakuy fiestamanta patronninku kutimuspa, punkuta tocamuqtin apurayllaman kichanankupaq, saynayá qankunapas listolla kaychis, noqa kutimunayta suyawaspaykichis. 37Kusisqan kanqaku patronninpa kutimunanta rikch'ashaspalla suyaq runakunaqa. Chaymi cheqaqtapuni niykichis, rikch'ashaspalla suyaq runakunatan, patronninqa mesaman tiyaykachinqa. Hinaspan kikinpuni paykunaman mikhunata servinqa. 38Chaymi niykichis, chawpi tutatapas otaq imay horastapas, patronnin hamuspa, serviqnin runakunata rikch'ashaspalla suyashaqta tarimunqa chayqa, chay serviqnin runakunaqa ancha kusisqan kanqaku. 39Yachaychisyá kayta, sichus wasiyoq yachanman imay horastas suwa hamunanta chayqa, allintachá cuidanman, wasinman suwa ama haykumunanpaq. 40Saynayá qankunapas listolla kaychis. Diosmanta Hamuq Runaqa kutiramusaqmi mana piensasqaykichis horasllapi, nispa. 41Jesuspa yachachisqankunata uyarispanmi, Pedroqa tapuran khaynata: —Señorlláy, kay willakusqaykiri, ¿noqallaykupaqchu icha llapallan runakunapaqwanchú? nispa. 42Jesusñataqmi niran: —¿Pitaq kasukuspa allinta ruwaq mayordomo runarí? Kasukuspa allinta ruwaq mayordomo runaqa, patronninpa kamachisqanta kasukuspa ruwaqmi. Chaymi payta patronninqa haciendanpi churan serviqkunata kamachinanpaq, hinallataq wasinpi kaq runakunamanpas horasllanpi mikhunata qonanpaq. 43Ancha kusisqan chay mayordomo runaqa kanqa, patronnin hamuspa kamachisqanman hina ruwashaqta tarimuqtinqa. 44Cheqaqtapunin niykichis, sayna kaqtinqa patronninmi chay kasukuq sirviententaqa tukuy kaqninkunata cuidananpaq churanqa. 45Ichaqa sichus chay mayordomo runa, patronninpa kamachitamusqanta mana kasukuspa, sonqollanpi piensanman khaynata: “Patronniyqa manaraqmi hamunqachu”, nispa. Saynata piensaspan, kamachisqan runakunata qarita warmita maqanman, hinallataq tukuy munasqanta mikhuspa, mach'akunman chayqa, 46patronninmi mana suyasqan p'unchawta, hinallataq mana piensasqan horasta, qonqayllamanta chayaramuspa, chay runataqa alli-allinta castigaspa, mana kasukuq runakunawan kushkata churanqa ñak'arinanpaq. 47Chaymi niykichis, patronninpa kamachisqankunata chay mayordomo yachashaspa mana ruwanqachu chayqa, alli-allin castigasqa kanqa. 48Ichaqa patronninpa kamachisqankunata mana yachashaspa, ima mana allintapas ruwaq mayordomoqa, pisillata castigasqan kanqa. Pipas Diosmanta ashkata chashkiqmi, Diosmanpas ashkamanta cuentata qonqa. Saynallataqmi pimanpas tukuy imata Dios confiaran chayqa, paymantapas Diosmi cuentata mañanqa aswan mastaraq, nispa. 49Jesusqa nillarantaqmi: —Noqaqa ninata hinan kay pachaman hamuspay apamurani. Saynaqa maytan munayman chay nina ratashanantaña. 50Aswanmi noqa primerta ñak'arisaq. Chaymi ancha llakikuywan chay p'unchaw chayamunanta suyashani. 51¿Qankunaqa creerankichishchu, noqa kay pachaman hamuspay hawkayayta apamunaypaq? ¡Manan! Aswanmi noqapi creesqaykichisrayku, noqapi mana creeqkuna qankunamanta rakikunqaku. 52Chaymi niykichis, kunanmanta ñawpaqmanmi runakunaqa, Jesucristopi creesqankurayku dividisqa kawsanqaku; huk wasipi pishqa tiyaqkunamantan kinsa ishkaypa contranpi kanqa; ishkayñataqmi kinsapa contranpi kanqa. 53Papanmi wawanpa contranpi kanqa; wawanñataqmi papanpa contranpi kanqa. Mamitanmi ususinpa contranpi kanqa; ususinñataqmi mamitanpa contranpi kanqa. Saynallataqmi suegranpas qachunninpa contranpi kanqa; hinallataq qachunninpas suegranpa contranpi kanqa, nispa. 54Jesusqa chaypi kaq runakunata qawarispanmi nillarantaq: —Qankunaqa intipa haykunan lawmanta phuyu lloqsimuqta rikuspaykichismi ninkichis: “Paramunqan”, nispa; hinaqtintaqmi paramun. 55Uraymanta wichayman wayra-wayramuqtintaqmi ninkichis: “Ruphamunqan”, nispa; hinaqtintaqmi ruphamun. 56Cheqaqtapunin niykichis, ¡qankunaqa ishkay uya runakunan kankichis! Cielotapas kay allpa pachatapas qawaspaykichismi, yachankichis p'unchawkuna allin kananta otaq mana allin kanantapas. Ichaqa noqapa ruwasqaykunata qawashaspaykichismi, mana ni imatapas entiendenkichishchu, nispa. 57Jesusqa nillarantaqmi: —Qankunaqa allin kaqtayá imatapas ruwaychis. 58Quejakusuqniyki runawan juezman rispaykiqa, ñanllapiraqyá arreglaspa allinpaychis, saynapi juezman ama entregasunaykipaq. Sichus guardiaman juez entregarusunki chayqa, carcelmanmi apaspa churamusunki. 59Chaymi cheqaqtapuni niyki, chaymantaqa manan lloqsimunkichu llapallan debesqaykita paganaykikama, nispa.


text: 1Kriyiq masiykuna, uknikillapa uchakusha nir yach'arqa, Jesucristo munashannulla qamkuna kawsaqkunaqa, amana mas uchakunanpaq yanapayllapa. Piru qamkunaqa amami kusa kani nir imachu, kusa shumaqlata willar ima yanapankillapa. Imanupiqakish qamkunapis uknikillapa uchakushanrayku burlakaq yupay willayarmaqa, maydiyaqa uchakushamana rikaritkillapa. 2Chayraykumi uknikillapa uchakusha kar, llashaq shipunta aprikusha yupay chaytaqa yanapayllapa. Chaymi chaynu uknikillapa uknikillapa yanapanakurqa, Jesucristo nishannullana rurayankillapa. 3Piru mayqanpis mana ukninta yanapayta munar, kusa kani ima niqkunaqami, paylla ingañakayan. Chaqa Dyuspa naypanpiqami mana mayqanpis kusa kaytaqa puytinchu. 4Chayraykumi nuqanchiklla allita yarpur kawsashunllapa: Allintachu rurayani, manaqachu mana nir. Chaymi mayqanpis allinlata rurarqa, payllapaq allintaqa ruranqa. Piru amami yarpunqachu, chay kriyiq masiykunamantaqami kusa mas allin kani nirqa. 5Chaqa manami ukkuna allin kanki nimashanchikraykuchu allinqa kanchikllapa. Ashwanmi imata rurasha kashapis, Tayta Dyusman tukuyla qimikashallapa payna rikar yach'amashunllapa. 6Nishaykillapapis: Chay mayqanch'i Dyuspa rimayninta yach'achishuqnikillapataqami, ima ministishanpipis yanapankillapa ama qunqarchu. 7Piru amami qamkunallaqa ingañakankillapachu. Chaqa Dyusmantaqami mana mayqanpis burlakayta puytinchu. Allita yach'ashanchikllapanu, ima simillata tarpukurmapismi, chayllata kusichakunchik. 8Chaynumi mayqanpis kwirpun munashanlata rurar kawsaqkunaqa, chaynu mana allinta rurar kawsashanrayku, uk kusichakuq yupay tukuy tyimpupaq wanunanpaqna kayanqa. Nataq mayqanpis Santu Ispiritu munashanlata rurar kawsaqkunaqami, chaynu allinta kawsashanrayku, uk kusichakuq yupay tukuy tyimpu kawsaytana aypanqallapa. 9Chaymi mana shaykuq allinkunalata rurar kawsashunllapa. Chaqa chaynu kawsarllapaqami, maydiyaqa kusala allinta kusichakaq yupay kashunllapa. 10Chayraykumi tukuylawan kusa allinlata rurar kawsayta kamashunllapa. Chaymi ashwan kriyiq masinchikkunamataqa, kusa mas allinlata rurar kawsar animachishunllapa. 11¡Kriyiq masiykuna, rikayllapa! ¡Nuqaqami kayta makiyllawan qamkunaman iskribimuni kusa atun litrakunawan! 12Chaymi allita intrakayllapa: Runakuna siñal kustumrita rurananllapapaq nir yach'achikuqkunaqami, chay runa masinkunawan allinpi kananlapaq chaynuqa yach'achikunllapa. Piru paykunapis, Jesucristupi kriyirmi washakanchik nir yach'achikutinllapaqami, nuqakunata yupaylla mana allinta rurananllapapaq ikinllapapi purinmanllapa, Israelmanta kaq runa masiyllapakunaqa. 13Nataq chay siñal kustumrita rurasha kaqkunapismi, Moise's tukuy mantakushantaqa mana kumpliyta puytinllapachu. Piru paykunaqami qamkunataqa imanullapis chay siñal kustumrita rurachishunllapa. Chayna paykunaqa ninanllapapaq: Paykunaraykushi qamkunaqa siñalniyjun kwirpuykillapapi kankillapa nir. 14Nataq nuqa-shuypaqa, Amitunchik Jesucristumi kruspi wanuran nishurllapaqa, manami ukkunapaq alabakaytaqa puytinichu. Chaqa Amitunchik Jesucristupi kriyishayraykumi, kay pachapi ima mana allinta ruranaymantaqa wanusha yupayna kani. Chaynulla chay mana allinta rurachimaq chaymatapis wanuchisha yupayna kani, amana mana allinta rurar kawsanaypaq. 15Piru chay siñal kustumrita rurasha kasha, chaynulla mana rurasha kashamapismi, chayqa mana imapaqpis sirbinchu. Ashwanmi Jesucristupi kriyir, manana ima mana allintapis rurar, uk mushuq nasisha yupayna kawsayanchik chay kusala allinqa. 16Chaymi Taytanchik Dyusman mañakuni qamkuna paypa akrashan kaqkunata, chaynulla munashannu kawsaqkunataqa, kusalata llakipashurllapa ima shumaqta kawsachishunanllapapaq. 17Piru kananmanta-pachaqami mana munaninachu, chay wakin mana allinta yach'achikuqkuna qillakachimanantaqa. Chaqa Jesucristupi kriyishayraykumi qischamar lisyamashanllapa imami kwirpuypiqa uk siñal yupay intrachikun, nuqaqa Amituy Jesucristupa chiqap sirbiqnin kani nirqa. 18Kriyiq masiykuna, qamkunapaqmi kusalata Amitunchik Jesucristuman mañakuni, kusalata llakipar tukuy imapi yanapashunanllapapaq. Chaynumi kanqa.


text: 1Jerobaalpa churin Abimelectaq Shehem llaqtaman rirqan mamanpa ayllunkunawan parlaq, hinaspan llapanta nimurqan: 2–Llapan Shehem runakunata tapuychis: ¿Jerobaalpa qanchis chunkantin churinkunaq kamachisqan kaytachu munankichis, icha ch'ulla runallaq kamachisqan kaytachu? nispa. Qankunapas reparaychisyá ñoqaqa yawarniykichismi kani riki, nispa. 3Chaymi mamanpa ayllunkunaqa sumaqta parlapayarqanku Shehem runakunata, hinan Shehem runakunaqa llapallanku Abimelecta rey kananta munarqanku: Payqa ayllunchismi, nispanku. 4Hinan Abimelecman qorqanku Baal-berit diospa yupaychana wasinmanta qanchis chunka qolqeta. Chay qolqewanmi payqa millay qella tumaqaya runakunata mink'arqan paywan rinanpaq. 5Hinan paykunaqa rirqanku taytan Jerobaalpa Ofrapi wasinta, chaypitaq huk qaqa patapi Abimelecqa wawqenkunata qanchis chunkantinta wañuchirqan, Jerobaalpa sullk'akaq churin Jotamtaq pakakuspa mana wañurqanchu. 6Chaymantataq Shehem runakuna llapan Bet-milo cheqas runakunapiwan huñuykukurqanku Shehempi yupaychana saywa rumiq kasqan encina mallki chakipi, chaypitaq Abimelecta reyta churakurqanku. 7Chayta willaqtinkutaq Jotamqa Gerizim orqo pataman seqarqan, hinaspan chay patamanta alto kunkawan waqyakamurqan llapankuq uyarinanpaq hina: –¡Uyariwaychis Shehem runakuna! ¡Diospas qankunata uyarillachuntaq! 8Llapan mallkikunas puririsqaku reyninkuta akllakunankupaq. Olivo sach'atas nisqaku: Reyniyku kapuwayku, nispanku. 9Olivo sach'ataqsi nisqa: Aceiteywanmi yupaychakun runakunatapas dioskunatapas. ¿Chaytachu ñoqari saqeyman qankunaq reyniykichis kanaypaq? nispa. 10Higos sach'atataqsi nisqaku: Qanyá reyniyku kapuwayku, nispanku. 11Higos sach'ataqsi nisqa: Misk'illañan kani sumaq ruruyoqtaq. ¿Chaytachu ñoqari saqeyman qankunaq reyniykichis kanaypaq? nispa. 12Uvas sach'atañataqsi nisqaku: Qanyá reyniyku kapuwayku, nispanku. 13Uvas sach'ataqsi nisqa: Vinoywanmi kusikun runakunapas dioskunapas. ¿Chaytachu ñoqari saqeyman qankunaq reyniykichis kanaypaq? nispa. 14Llapan mallkikunas t'ankartañataq nisqaku: ¡Qanyá reyniyku kapuwayku! nispanku. 15T'ankar ch'aphrataqsi nisqa: Cheqaqtapuni akllakuwaspaykichisqa, hamuychis llanthuypi k'uytuykuq. Mana chaytaq ñoqamanta nina rawrarichun Líbano cedro mallkikunata ruphananpaq, nispa. 16Kunantaq niwaychis: ¿Cheqaq allin yuyaywanpunichu Abimelecta reypaq akllarqankichis? ¿Qankunari Jerobaalta aylluntawan sumaqtachu rikurqankichis, imaynan paypas qankunata rikurqasunkichis hinata? 17Taytayqa wañuytapas mana manchakuspan qankunarayku maqanakurqan Madián runakunamanta qechunasuykichispaq. 18Qankunataq aswanraq taytaypa ayllunkuna contra sayarirqankichis, churinkunatapas huk qaqa patallapi qanchis chunkantinta wañuchirqankichis. Chaymantataq uywasqan warmiq churin Abimelectaraqtaq yawarniykichis kasqanrayku Shehem reyta churakunkichis. 19Kunan cheqaq allin yuyaywanchus ruwarqankichis Jerobaalta ayllunkunatawan chayqa, Abimelecwan kusikuychis paypas qankunawan kusikullachuntaq. 20Mana chay hina kaqtintaq, Abimelecmanta nina rawrarispa llapan Shehemta Bet-milotawan ruphachun, hinallataq Shehemmanta Bet-milomantawan nina rawrarimuspa Abimelecta ruphachun, nispa. 21Chayta niykuspataq Jotamqa wawqen Abimelecta manchakuspa ayqekapurqan Beer llaqtapi tiyananpaq. 22Abimelectaq kinsa wataña Israel runakunata kamachirqan. 23Hinan Diosqa Abimelecman Shehem runakunamanwan mana allin yuyayta churaykurqan paykunapura cheqninakunankupaq, chaymi Shehem runakunaqa Abimelec contra hatarirqanku, 24Diosmi chayta ruwarqan Jerobaalpa qanchis chunkantin churinkuna wañuchisqanku aynimanta Abimelecwan yanapaqnin Shehem runakunapiwan ñak'arichisqa kanankupaq. 25Shehem runakunataq orqo patakunaman runakunata churamurqanku Abimelecman phawaykunankupaq, chaykunataqmi ñan puriqkunata lliwta qonqay llat'anasharqanku. Chaytataq hukkuna Abimelecman willakamurqanku. 26Huk p'unchaytaq Ebedpa churin Gaalqa wawqenkunantin Shehemman hamurqan, Shehem runakunataq payta hap'ipakurqanku. 27Hinaspan llapanku uvas chakraman pallaq rirqanku, chaypitaq uvasta saruspa q'ochukurqanku. Chaymantataq kutirqanku diosninkuq wasinman, chaypin mikhuspanku ukyaspanku Abimelec contra millayta rimarqanku. 28Hinan Gaalqa nirqan: –Jerobaalpa churillan kashaspa, ¿imamanraqmi chay Abimelecqa tukushan? ¡Chay Zebultaq kamachin hina! Ñoqanchis Shehem runakunari, ¿imataq kashanchis paykunaq kamachinpi kananchispaqri? Aswanpas Shehem llaqta sayarichiq Hamorpa kamachinta ruwasun, ama Abimelectaqa kasusunchu. 29¡Ay! Ñoqalla qankunaq umalliykichis karqoyman, Abimelectaqa hukpaqkaman wikch'urqoyman. Niymanraqtaq: Soldadoykikunata huñumuy maqanakunanchispaq, nispa. 30Ebedpa churin Gaalpa rimasqanta uyarispataq, llaqta kamachiq Zebulqa phiñakurqan. 31Hinaspan Abimelecman pakaylla willachimurqan: Ebedpa churin Gaalmi wawqenkunantin Shehemman hamusqaku, hinaspan llaqta runata yachachispa qan contra tanqashan. 32Chayrayku, soldadoykikunapiwan tutalla hamuychis, hinaspa campopi pakarqarikamuychis. 33Tutamantataq llaqtaman phawaykamunkichis inti lloqsimuqtin hina. Gaal runankunantin qanwan maqanakuq lloqsimuqtinkutaq, ima munasqaykita paykunata ruwanki, nispa. 34Chaymi Abimelecqa kaq tutapacha soldadonkunantin lloqsimuspa tawa t'aqaman rakinakurqan, Shehem qayllapitaq pakarqarikurqanku. 35Gaaltaq llaqta punkuman lloqsimurqan, hinan Abimelecqa soldadonkunantin pakakusqankumanta lloqsirqarimurqanku. 36Chay runakunata rikurqospataq Gaalqa Zebulta nirqan: –¡Qhawariy! Runakunaraqsi orqokunamanta uraykarqarimushan, nispa. Zebultaq nirqan: –Orqokunaq llanthuntachá runata hina qanqa qhawashanki, nispa. 37Wakmanta Gaalqa nillarqantaq: –¡Qhawariy! Pachaq Pupun nisqamantapas huk t'aqa hamushallantaq. Huk t'aqapas Watuqkunaq Encina Sach'an ñanmanta hamushallantaq, nispa. 38Zebultaq ichaqa nipurqan: –Kunanri, ¿ima ninkitaq, simisapa? Kusataraqtaq rimasharqankiqá: ¿Imataq kashanchis Abimelecpa kamachinpi kananchispaqri? nispa. Haqaymi qanpa pisichasqayki soldadokuna. ¡Phawayyá! Riy, hinaspa paykunawan maqanakamuy, nispa. 39Chaymi Gaalqa Shehem runakunapiwan maqanakuq lloqsirqan. 40Abimelectaq ichaqa Gaalta qatiykacharqan, hinan Gaalqa paymanta ayqerikapurqan. Askhataq k'irisqa karqanku, llaqtaman haykuna punkupipas. 41Abimelectaq Aruma llaqtapi qhepakurqan, Zebulñataq Shehemmanta Gaalta wawqenkunatawan qarqomurqan. 42Qhepantin p'unchaytaq Shehem llaqta runakunaqa chakrankuman qhawaq lloqsirqanku, chaytataq Abimelecman willarqanku. 43Hinan payqa soldadonkunata kinsaman t'aqarqarispa pampaman pakarqarichirqan. Llaqtamanta lloqsisqankuta rikurqospataq pakakusqankumanta phawarispa maqamurqanku. 44Abimelectaq paywan kaq soldadokunapiwan llaqta punkuman phawarispa chaypi sayarparirqan. Wakin iskay t'aqañataq chakrankupi kashaqkunaman phawaykuspa wañuchirqanku. 45Chay p'unchay ch'isiyaqnintinmi Abimelecqa llaqta runakunawan maqanakurqan llaqtata hap'ikapunankama, hinaspan llapan chaypi tiyaq runakunata wañuchirqan, llaqtamantaq kachita wisñiykurqan. 46Chay ruwasqanta yachaspataq, Shehem llaqta torrepi kashaqkuna haykurqanku El-Berit diosninku yupaychana wasi ukhu pukaraman. 47Chaypi llapa runakunaq huñusqa kasqanta yachaspataq, 48Abimelecqa llapa soldadonkunantin Salmón orqota wicharqan. Chaypitaq hachawan ch'aphrakunata wit'urqan, chayta winaychakuspan q'epikurqan. Hinaspa soldadonkunata kamachirqan: –Usqhaylla qankunapas ñoqa hina ruwaychis, nispa. 49Hinan ch'aphrakunata winaycharqarikuspa, Abimelecpa qhepanta rirqanku diosninku yupaychana wasikama. Chaypitaq ch'aphrata tawqaykuspa ninawan kanaykurqanku. Chay hinapin llapan torrepi kaqkunata wañuchirqanku, yaqa waranqata hina qharikunantinta warmikunantinta. 50Chaymantataq Abimelecqa Tebes llaqtaman rirqan, hinaspan llaqtata muyuykuspa hap'ikapurqan. 51Chay llaqta chawpipin allin ruwasqa torre karqan, chaymanmi llapan qharikuna warmikuna llaqta umalli runakunapiwan pakarqokurqanku, ukhumanta punkuta wisq'arqamuspataq torre pataman seqarqorqanku. 52Abimelectaq maqanakuspa torre punkuman chayarqan, chayta kanaykunan kashaqtintaq, 53huk warmiqa torre patamanta tunawa rumiwan ch'aqemuspa Abimelecpa umanta ch'eqtarqan. 54Hinan Abimelecqa usqhaylla arma q'epiysiqninta waqyarispa nirqan: –Espadaykita horqokuspa wañurqachiway, ama ñoqamanta: Warmiq sipisqanmi wañurqon ninankupaq, nispa. Chaymi arma q'epiysiqninqa sat'irqapurqan, Abimelectaq wañupurqan. 55Hinan Israel runakunaqa Abimelecta wañusqata rikuspanku, wasinkuta ripurqanku. 56Chay hinapin Diosqa Abimelecman kutichipurqan taytanta mana allin ruwasqanmanta, qanchis chunkantin wawqenkuna wañuchisqanmantawan. 57Kaqllataq Shehem runakunamanpas Diosqa kutichipurqan mana chanin ruwasqankumanta, Jerobaalpa churin Jotampa ñakayninpas llapankumanmi chayarqan.


text: 1Israelpa kuraj runasninmanta wakinkuna noqata watukoj jamuspa, ñawpaqeypi tiyarikorqanku. 2Tata Diostaj parlamuwaspa, niwarqa: 3Runaj Churin, kay runasqa lanti yupaychanaman qokunku. Imaschus juchaman urmachin, chaykunallapi yuyashanku. Saqellasajchu chay jina runas imallatapis tapurikunawankuta? 4Paykunaman niy: Ajinata nin Tukuyta Kamachej Tata Dios: Israel ayllumanta kajkuna, sichus pillapis tukuy sonqonwan lantisninta yupaychanaman qokun, juchaman urmachej imasllapitaj yuyayninta churan, sitajchus profetaman tapurikoj jamun chayqa, Noqa payman kutichisaj mashkhachus lantisnin kasqanman jina. 5Ajinamanta Noqa sonqonkuman parlapayasaj Noqaman kutirikamunawankupaj, imaraykuchus tukuyninku Noqata saqerpayaspa, lantisninkojpa qhepankuta riporqanku. 6Chayrayku Israel aylluman niy: Kay jinata nin Tukuyta Kamachej Tata Dios: Tata Diosman kutirikuychej lantisniykichejta saqerpayaspa, tukuy millay ruwaykunatawan, nispa. 7Chantá nillaytaj: Sichus pi runallapis Israel ayllumanta, chayrí waj llajtamanta kaj Israelpi tiyakojpis, Noqamanta karunchakun, lantistataj yupaychan, juchaman urmachej imaspi yuyashaspa, sitajchus uj profetanejta tapurikuwan chayqa, Noqa kikiy payman kutichisaj. 8Noqa chay runaj contrampi sayarisaj, wananampaj jina castigasaj, tukuy runas parlanankupaj jina. Aylluymantataj paykunata qharqosaj. Chaypacha qankuna yachankichej Noqa Tata Dios kasqayta. 9Sichus uj profeta llullata parlanqa chayqa, Noqa chay profetata ch'awkiyarqani. Jinaqa makiyta oqharisaj payta castiganaypaj, Israel ayllumantataj chinkachisaj. 10Chay profetata tapurikoj runa, jinallataj profetapis juchankumanta ujllapi castigasqa kanqanku. 11Ajinamanta Israel aylloqa manaña jayk'ajpis Noqamanta t'aqakonqankuchu, nitaj millay imasta ruwaspa ch'ichichakonqankuchu. Paykuna aylluy kanqanku, Noqataj paykunaj Diosninku kasaj, nispa nin Tukuyta Kamachej Tata Dios. 12Tata Diosqa parlamuwaspa, niwarqa: 13Runaj Churin, sichus kay runasqa mana kasuta ruwawaspa contrayta juchallikunku chayqa, Noqa contrankuta oqharikusaj paykunata castiganaypaj. Mikhuna tantakusqankuta qhechusaj, yarqhayta chay llajtaman apachimusaj, wañurachisajtaj runasta, jinallataj uywastawan. 14Kay kinsa runaschus chay llajtapi kashankuman, Noé, Daniel, Job ima chayqa, paykunalla kinsantinku salvasqa kankuman cheqan runas kasqankurayku. Noqa Tata Diosmin chayta nini. 15Ichapis uj nacionman phiña animalesta kachaykamuyman chaypi tiyakojkunata wañurachinankupaj, ch'inman tukuchinankama, nitaj pipis chayninta pasayta atinampaj jina chay phiña animalesta manchachikuspa. 16Sichus chay kinsa runas chay naciompi tiyakushankuman chaypis, ni churisninkuta nitaj ususisninkuta salvayta atinkumanchu; paykunalla salvasqa kankuman. Llajtarí ch'inman tukuchisqa kanman. Noqa Tata Diosmin kawsayniyrayku juraspa chayta nini. 17Ichapis chay nacionman wañuchinaku maqanakuta chayachimuyman, kamachiymantaj runas, jinallataj animalespis wañurachisqa kanankuta. 18Chay kinsa runas chaypi kawsashankuman chaypis, manapuni salvayta atinkumanchu churisninkuta nitaj ususisninkutapis, manachayqa chay kinsantillanku salvakunkuman. Noqa Tata Diosmin kawsayniyrayku juraspa chayta nini. 19Ichapis chay nacionman wañuchej onqoykunata chayachimuyman, phiñakuyniypitaj wañuyta kachaykamuspa, wañurachiyman runasta, animalestawan. 20Noé, Daniel, Job ima chaypi tiyakushankuman chaypis, mana salvayta atinkumanchu churisninkuta nitaj ususisninkuta. Paykunalla cheqan runas kasqankurayku salvakunkuman. Noqa Tata Diosmin kawsayniyrayku juraspa, chayta nini. 21Tukuyta Kamachej Tata Diosqa nillantaj: Aswan llakiyraj kanqa, Noqa kay tawantin sinch'i castigosta Jerusalenman apachimojtiy: Wañuchinaku maqanakuta, yarqhayta, phiña animalesta, wañuchej onqoykunata ima, chaykuna runasta, uywasta ima wañurachinankupaj. 22Chaywampis pisilla kawsashaj qhepakonqanku; churisninkuwan, ususisninkuwan librasqa kanqanku. Qankunaman paykuna jamojtinkutaj, qankuna rikunkichej imaynachus kasqankuta, imastatajchus ruwasqankuta. Chantá sonqochasqa kankichej Jerusalenman castigota apachimusqaymanta. 23Sonqochasqa kankichej paykunaj kawsayninkuta, ruwasqasninkutawan rikuspa. Chaypacha yachankichej imajtinchus Jerusalenpi chay tukuy imasta ruwasqayta, nispa nin Tukuyta Kamachej Tata Dios.


text: 1Ta chichi cha tandɨhɨ cha cahín nu tutu ihya, ican ihya cuví cha nɨñɨ ca tuhun: Ra cuví tata sutu cahnu chi yo cuví ra noo ra vaha tyicuan ri maa, ta chicunyaa̱ ra nu tyayu chichi gloria chiyo vaha Nyoo. 2Ta cuví ra Sutu noo nu cuví vehe ñuhu cha ndicha vaha nu nyaá Nyoo. Maa Sutu yo Nyoo savaha̱ vehe cuan, ta ñima rayɨɨ. 3Tandɨhɨ ra cacuví tata sutu tyiso̱ Nyoo chi ra, vatyi cuhva cuenda ra ofrenda chi Nyoo ta cahñi ra quɨtɨ na naa cuatyi ñáyɨvɨ chihin nɨñɨ tɨ. Ta yucuan chaha̱ nɨñɨ cuñí chi cuhva cuenda tucu ra Jesucristo nɨñɨ ra chi Nyoo. 4Tyehe ta sɨquɨ ñuhu ñayɨvɨ̱ nyaá ra cuví ra sutu, ni ñima sutu cuvi ra tatu tyicuan caa. Vatyi sɨquɨ ñuhu ñayɨvɨ̱, iyó ca ra cacuví sutu cha cachahá cuenda ofrenda chi Nyoo tari cuhva catyí ley cha tyaa̱ ra Moisés. 5Soco ra cacuví sutu sɨquɨ ñuhu ñayɨvɨ̱, sacuví ra tyiño nuu Nyoo soco tari cuhva cuví andɨvɨ. Cuví chi noo xiñahñu tyiño sahá ra Cristo. Ta chitó yo vatyi tyicuan caa, vatyi quɨvɨ cha cua savaha̱ ra Moisés vehe ñuhu cuan ta cha naha, Nyoo catyi̱ ra chi ra tyehe caa: “Sa̱ha vaha cuenda, ta sa̱vahun tari cuhva caá cha sañahi̱ chuun quɨvɨ chinyau̱n nu yucu cuan”, catyí Nyoo chi ra. 6Soco ra Cristo ra cuví sutu cahnu chi yo, vaha ca cuhva sacuví ra, vatyi cha cuenda maa ra, natyihi̱ tahan Nyoo noo tuhun vaha xaan ca chihin yo, vatyi vaha ca cha cucuhva ra chi yo. 7Vatyi tyehe ta cuví cacu añima yo chihin tuhun xihna ri cha natyihi̱ tahan Nyoo chihin yo, ña chiñuhú ca cha natyihi tahan chaa ra tuhun chihin yo cha cu uvi chaha. 8Soco Nyoo nyehe̱ ra vatyi ña vaha maa sacuvi̱ ñáyɨvɨ cuan, ta cahán ra tuhun ñu nu tutu ra tyehe caa: Cuchaa chi quɨvɨ vatyi cunatyihi tahin tuhun chaa chihin ñáyɨvɨ Israel ta ñu Judá, catyí Sutu Mañi yo. 9Ñima tari natyihi̱ tahin tuhun chihin ñáyɨvɨ chahnu ñu, quɨvɨ tɨi̱n ndaha ñu ta tave̱ chi ñu ñuu Egipto. Vatyi ña sacuvi̱ ñu tuhun cha natyihi̱ tahin chihin ñu, ta yucuan chaha sañe̱ chi ñu, catyí Sutu yo Nyoo. 10Tuhun cha cunatyihi tahin chihin ñu ñuu Israel nu cuahan ca chi, tyehe caa cucuvi, catyi Sutu Mañi yo: Chichi cha chiñi tuñi xiñi ñu, cutyai ley mai, ta chichi añima ñu cutyai. Tyicuan ta mai cucuvi Nyoo ñu, ta maa ñu cucuvi ñu ñáyɨvɨ chii. 11Tyicuan ta ña nɨñɨ ca cha sañahá ñu chi tahan ñu, ni chi yañi ñu, tacuhva vatyi cohon nuu ñu chi yuhu cha cuví Nyoo ñu. Vatyi tandɨhɨ ñu, cucohon nuu ñu chii, nyacua nya ñu luhlu ca ta nyacua nya ñu chahnu ca. 12Ta cusahi tɨcahnu iñi cha quiñi caa cha sacuvi̱ ñu. Ta ma nɨcohon ca maa iñi cuatyi ñu, catyí Sutu Mañi yo. 13Quɨvɨ cha cahán Nyoo tuhun cha natyihi̱ chaa ra tuhun chihin yo, cuñí chi catyí vatyi cha sacuchahnu̱ ra cha xihna ri cuan. Ta numi ri cundɨhɨ tuhun cha cuví cha chahnu cuan.